url: =Muh ciil Melbourne – 3 ~ Hau Za Cin :: ZOMI DAILY\nposted on 28 September 2015 at 8:29 am Lomkholna: Article, Hauzacin\nMuh ciil Melbourne – 3\nLeitungbup zel in a minthang vangvang ZOTAWI LIANU movie sungah a kihelte biakinn ah kikhawm ding cih ciang ko zong lawp takin ka kithawi saisai uh hi. A mel uh hoih cih lah i theihsa, a gamtat luhek uh lah tangzang cih i muhsa, a vanneih vanzatte uh lah world class hi cih i theihsa…\nZomi Christian Fellowship, Melbourne te makaipi Pa Tun Khan Pau in ka zinma ni zingsang in tai 6000 kigamla pan hong phone vangvang a, “Tu Nipini keima hun ding hi in, nang nong zin ding ka zak ciangin nang hong zang lecin ciin deihsakna tawh kong khin nuam hi,” hong cih ngeungau ciangin mite deihsakna ka tan aw ciin lungdam takin ka sanga, ahi zongin ka kisuanglah pian hi; amau hun zat ding kimlai hong nekngaih cih pen itna hang hikei leh a baih hetlo ding cih ka thei hi. Upate in ‘nung lam sa bah’ acih bangun theih kholhloh hamphatna hi ciin ka ciamteh hi.\nKikhawm dinga ka tai vangvang uh leh minute 25 khit ciang Lilydale Baptist Church ka tung uh hi. Biakinn kong ah mawtaw koihna om zihziah a, biakinn kiim ah pak nam tuamtuam kisuan in singkung leh pak kung a golzaw tawh huandai teng kium hi. Biakinn kongkhak ah i lut leh a sungah lai tuamtuam kisuang in a kikhawm mite theih ding thukizaksaknate hoihtak in na kigual diudeu hi. Zunbuk, ekbuk hoihtak in a gei ah kikoih a, a kiu khat ah tutna leh kingakkhopna cih bang om hi. Kikhop tawpma leh kikhop tawp khit ciang kituahna mun ding hileh kilawm hi. Biakinn sung i lut leh a lai, a vei leh tak ah tutphah kigual in a laizang bek tuni in kikhopna in kizang hi. Mi 500 pan a tunglam bang tut theihna ding biakinn sung ahih manin a sung nopci mahmah hi. Pulpit lam ah la makaite kigual diudeu a, hunzeekpa leh adangte zong ut leh tut theih dingin mun lianpi kidawhtam hi. A pulpit pang tuak ah music tumte leh kikhopna sungah vai a neite tutkholhna ding mun lianpi awngsak uh hi.\nKa lut uh ciang mipite in phatna la na sa ziahziahta uh ahih manin i lung hong nuam mahmah a, khua lam ah kum khat in kikhoppi khatvei bang i neih i pai lasak a nuam mahmah hun tawh kibang hi. Music tumte lah siam, music van lah kicing, phatna leh biakna makaite lah kipiazo in lasakte lah nuam ahih manin mi 70-80 bang kikhawm ka hih uh hangin nopci mahmah a, ‘vangam malep’ acihte ka phawk liang hi. Zomi hizah om maw ciin ka lung hong nuam mahmah hi. Australia ah Zomi a tun zuahzuah kitheilo napi a gualnuam mahmah, Pasian a it mahmah vive kikhawm hi cih ka muh ciangin ka angtang a, nuam kasa a, hampha zong ka kisa hi.\nLeitung mun tuamtuam ah ka khualzin khakna mun peuh ah ka lungsim hong lawng leh hong lungnuamsak mahmah den khat pen music tum i siam mahmah tek leh lasak a gualnop mahmahtek na thu ahi hi. Gam thupi ah omte in music van a kicing mahmah in neitek uh a, a tualo te in zong music van neih bangbang tawh lasak makaih in nuam mahmah hi. Music van – drum, guitar, keyboard, etc a kicinga neite hampha diak uh hi ciin ka mu hi. ZCF Melbourne zong tua a hampha te lak ah kihel hi cih ka mu hi.\nKhatvei kikhopna ahite hong ding un a cih uh ciangin koh bek mah ka hih manun ka dingto uh a, maithak muakna leh mel kilahna hun nuamtak in hong zangsak uh a, mipi in khutbeng ziahziah in vaidawnna hun hong zang uh hi. Ka zi Vung Deih Cing zong lungdam mahmah a, mipi tungah lungdamna thu tomno a gen hi.\nUpa pa Pa Pau in ama hun hong piak ka lungdamna thu ka gen kawm in mipi khempeuh tungah hong deihsakna uh lungdam ko in ka angtanna thu ka gen a, hampha ka kisa semsem hi. Nipi Sangnaupangte in phatna la a sak ziahziahte uh thupi ka sa a, tuni-a naupangte tuzawh kum 20 ciang gal-et kik leng ‘lungdamna khitui a luang ding hi’ cih ka upna ka gen hi.\n…Zomi te pen Pasian in hong puakna mun peuh ah kitung dinga, Pasian in hong koihna mun peuh ah kinungta ding hi. Pasian in hong kep naak leh i phut lah ding omlo a, Pasian in hong makaih peuh leh i thuaksuak zawhloh ding omlo hi. Zomite in bel i sep ding tampi lak ah Pasian in bangtan hong tunpihta hiam cih ‘mualsuang’ i phuh tohtoh ding bek hi. Moses in San Tuipi a kan khit ciang Israel mite in ‘mualsuang’ na phut uh hi. Zomite in zong tangtunna khat i neih ciangin ‘mualsuang’ i phut hi. Ciamtehna i nei hi. Tuma hun in ‘suang’ taktak kiphut in khuanawl ah, khuapam ah kiphut a, khualzin gamvakte khawlna mun ah kiphut nuam se hi. Mi khempeuh in thei leh cih deihna hi. Mite in hong theihpih leh cih deihna ahi. Mite lak ah i kipulakna hi a, mite hong phawkpih ding i deihna hi. I leiko man hilo a, i lungdam man, i dah man, i phawk den nop man ahi hi. Mangngilh dingin pammaih i sakte ahih man hi. Mikim in tua bang phawk ding i nei hi.\nTuhun ciangin nidang bang nawnlo in ‘mualsuang’ dingin ‘suang’ teekteek kiphut nawnlo a, ciamtehna tuamtuam kinei thei hi. ‘Suang’ taktak i phut hangin i tenna mun kikhel den ahih manin kip nawnlo hi. Suang taktak pen sawt leh pulh in cim a, kisia thei hi. Suang sangin laidal khawng to zawta hi. A kisia theilo bel hilo napi a to pen suang na hinawnlo hi. Mite khua khat pan khua dangah zin den nawnlo a, khua tampi, lui tampi, gam tampi kantan in zinkhiata uh hi. Tua manin laidal khawng ah ciamteh leng mualsuang a to zaw hita hi. I tunna ciangciang ‘mualsuang’ a phut dingin i kihanthawn hi. ‘Mualsuang’ phut cih ciangin kisial ding cihna hilo in Pasian in bangtan hong tunpihta hiam cih ciamteh ding cih deihna hi. Pasian in hong laptohna lungdam ciamtehna hi. Mite tungah kiphatsakna leh kigualzawhsakna hilo in eite hong piangsakpa, hong kempa tungah i lungdamna i lahna leh Ama hong pii, hong makaihna a pulak ihizaw hi.\nPawlkhat cihtheihna hong pia a, pawlkhat cidamna hong pia a, pawlkhat haksat gimna tawh nuntakna pan nuntak nuamzaw gam ah hong tunpih hi. Pawlkhat i gim i tawlna mangngilh dingin nopna hong tangsak a, pawlkhat i zawn i ngauna mangngilh dingin bawngnawi leh khuaizu luanna gam ah hong tun hi. Pawlkhat i gentheih i khanna i mangngilhna dingin mite nunnop hong musak a, a lim a al hong ciamsak in, amaute mah bangin nisim ann hong pia hi. Lungdam in nisim lungdamna mualsuang i phut ding hi… cih thute khawng ka uang gen diak hi. Tua pen Christian i hihna tawh kituak in Zomite ci banga al a khuavak banga taang ding i hihna nam khat hi. I alna, i khuavakte mite adingin a lim, a al, a lamlak, a manpha hidenta hen.\nKikhop tawp ciangin ka pu Pa Sawm Thang leh Pi Lun in amau nupa minin ko hong vaidawnna in Pawlpi mi khempeuh tawh Lilydale Park ah sa tuamtuam em in gilvah takin hong vak uh hi. Hih BBQ ah sangawi, satak, sa bak duh zahzah ne in mehtui tawh kicing mahmah hi. Football kimawl in, maan kila in holim gualnuam mahmah tase leh hunte hong pai dandan maikal ciang kimu dingin ka kikhen phot uh hi.\nHih ka annek na munte uh ZOTAWI LIANU video a kilakna mun hi cih khawng ka lungsim ah ka phawk a, ahi zongin mite tungah ka gen kei hi. Lungsima lungdamna leh angtanna, Zomi history khat a pianna mun ah hun nuam ka zatte nuamsa leh am mahmah in nunglam mitnei bang phial in khia lah pipi in inn lam ka ciahsan phot uh hi. A nuamzaw tampi omlai ding cih bel ka phawk gige hi, banghang hiam cih leh Kangaroo zong kimu nailo ahih manin…\nPrevious: Sinlai hong vut ~ Pu Thangboi\nNext: Ka muhpak US Gamthu pawlkhat (9) ~ Awn Za Pau\nInndawl 123 apha Lotte World Tower (Seoul City) dawnah pasalkhat akhutguak tawh simkahtoh in kiman\nKapteel Khuasaatna Tangthu ~ Thang Siangh


timestamp: atn

url: =LESSON 4 APRIL 16-22 TUICIN ~ MUC\nLESSON 4 APRIL 16-22 TUICIN\nAdmin 10:07:00 PM Articles, Sabbath School Lesson\nLESSON 4 APRIL 16-22\nTu Kaal Sung Sim Ding: Pian. 6:13-7:10, 2 Pet. 2:5-9, Pian. 7, Rom. 6:1-6, Late 106:4, Pian. 8, Pian. 9:1-17.\nKAMNGAH:” ‘Noah hunlai bangmahin Mihing Tapa a hong paikik ciangin Noah hunlai mah bang ding hi (Matthew 24:37).\nTua ciangin Topa in mihingte siatna lian mahmahna mu-in mihingte ngaihsutna in siatna tawh kidim ngitnget ahihna amu hi (Pian. 6:5). “Mu” cih kammal in (Pian. 6:5) piancilna thute hong phawksak hi. Ahi zongin tu-in Topa in hoihna (tov) sangin “siatna” amu hi (Pian. 6:5). Mihing siatna lianlua-in Pasian in mihing abawl kisik bangin kipulaak hi. A hoih mahmah leitung in tu-in siatna tawh a kidimta hi (Pian. 6:5).\nHi mah taleh tua siatna sungah hotkhiatna thu a kihel hi. Hebrew kammal “nakham” a khiatna in “dah” cihna hi-in Noah min in apulaak hi. A khiatna in “hehneem” cihna hi (Pian. 5:29). Tua hi-in Pasian in mihing siatna a thuhkikna-ah thu nih kimu thei hi: Thuman thutak tawh a sepna hangin mi kimkhat in kisiatna a thuak uh hi. Ahi zongin mi kim khat adingin hehpihna le khamuanna ngahna suak hi. Mi kim khat adingin hotkhiatna sung tunna suak hi. Hih thunihte in Cain le Abel/ Seth tungah kipulaak khin hi. Seth suan le khakte (Pasian tate) le Cain ( mihing tate (etkakna panin hih mite kibat lohnate zong i mu thei hi) Tu-in Noah le minam dang khempeuh kibat lohna hong kihilhkik hi.\nTUICIN TUNG DING KIGINKHOLHNA\nPian. 6:13-7:10 sim in. A lamdang hih tangthu panin nuntakpih ding bang thu na mu hiam?\nDaniel bangmahin Noah in kamsang khat hi; amah in leitung bei ding a genkhol hi. Hebrew lai tawh kigelhna-ah tembaw in “tevah” hi-in a khiatna in lawh ahih keileh ciang cihna hi-in (Pian. 6:14) Egypt kammalah a kimu mengmeng lo kammal khat ahi hi. Naungek Moses kiselna lawh khat sungah kiselin tua panin thahna thuak ding panin a suakta thei hi (Pai. 2:3).\nTua banah tembaw kilamzia le biakbuk kilamzia kibang hi (Pian. 25:10). Tembaw in Noahte innkuan suahtakna piak bangin thuciamna singkuang in zong Pasian in a mite lakah a omna limcing hi. (Pai.25:22); thuciamna singkuang in leitung minamte kihotkhiatna thu pulaak hi. “Noah in Pasian sawl bangin sem hi,” cih thu in (Pian. 6:22) Tuicin tawh kisai thukhupna hi, cih i thei hi. Sepna lak kammal “asad” a khiatna in “sem “bawl” cihna hi-in Noah tembawlna hong hilh hi (Pian. 6:14) Pasian sawl bangin Noah in sem hi, cih thu nga vei bang kipulaak hi. (Pian. 6:14-16). “Asah” kammal in Pasian thupiak le Noah sawlmanna thu hong phawksak hi. Hih kammal mah biakbuk lam ding thupiakna-ah zong a kizangkik kammal hi. (Pai. 39:32, 42; 40:16).\n“Pasian in Noah tungah thuciamna singkuang a lamzia ding kician takin a hilh hi. Mipilna in tua bangin a lian a to ding a theithei kei hi. Pasian mahmah in tua inngeelpa ahi hi; Noah in a semkhiapa hi” Ellen G. White, Patriarchs and Prophets, p. 92.\nHih munah thuciamna nih hong kidawkkik hi. Tua thuciam nihte nasepna in hotkhiatna nasep ahi hi. Noah thumanna in Pasian hotkhiatna geelna sungah kihel khat hong suak hi. Noah in Tuicin panin a suakta hi. Bang hang hiam cihleh amah in Pasian sawl bangbang mang dingin upna a nei hi (Heb. 11:7). Amah pen upna nei mi masa khat hi-in a upna pen sawlna tungtawnin a kilang hi. Tua bang upna bek mah a kisam ahi hi (James 2:20). A tomin pulaak lehang, Noah in Topa mai-ah dikna a ngah hi (Pian. 6:8), A kipia dikna a dawnkikna-ah Noah in cihtakin le thumang takin Pasian thupiak bangin a nungta hi. Eite in zong tua bang ding hi lo i hiam?\n2 Peter 2:5-9 sim in. Bang hangin Noah le a innkuante in Tuicin panin suakta uh hi ding hiam? A hong tung ding thukhenna tawh kisai-in Noah le a innkuanpihte tungtawnin bang thu nuntakpih ding i hiam?\nTUICIN TUNNA THU\nSepna lak kammal ‘asah,” a khiatna in “sem” “ bawl” cihna hi-in Noah tembaw bawlna a pulaak kammal hi. Hih kammal in Piansakna thu-ah kammal bulpi khat ahi hi (Pian. 1:7, 16, 25, 26, 31; Pian. 2:2). Noah thumanna in Pasian piansak nasep bangmahin kipulaak hi. Tuicin thu in mihingte kisiatna bek htham lo-in nuntakpih ding thu bang na mu thei hiam? Pasian hong hotkhiatna thu zong na mu thei hiam?\nPian. 7 sim in. Bang hangin Tuicin thu in Piansakna thu hong phawksak hiam? Piansakna thu le Tuicin thu panin nuntakpih ding bang thu na mu thei hiam?\nTuicin thu limtak sim lehang Piansakna thu tawh kisai thu tampi kimu thei hi.Piansakna thu-ah sagih cih kammal (Pian. 7:2, 3, 4, 10; le Pian. 2:1-3 enkak in); “numei le pasal (Pian. 7:2, 3, 9, 16; le Pian. 1:27 enkak in); “amau nam taw kizui-in” (Pian. 7:14 le Pian. 1:11, 12, 21, 24, 25 enkak in); ““gam vasate” “ vasate” “a tuan ganhing namte” (Pian. 7:8, 14, 21, 23 le Pian.1:24, 25); le “nunna huu” (Pian. 7:15, 22; le Pian. 2:7). Tuicin tangthu in piansakna thu tawh kibatna tampi nei hi. Tua a kibang thute in Piansakna thute hong phawksak hi; a Piangsak Pasian in a susia Pasian zong hi (Thkna. 32:39). Hih thute in lametna thu zong hong hilh hi: Tuicin in piansakna thak a piangsak hi; tuicin panin nunna thak hong om hi.\nTuiluanziate in hih piansakna thak a pulaak uh hi; Pian 1 sunga piansak nate kilumletna i mu thei hi. Pian. 1 sung a piansakna-ah vantung om tuite le leitunga om tuite kikhen hi (Pian. 1:7),Tuicin ciangin tui khempeuh in gamgi neilo-in kigawm khin uh hi (Pian. 7:11).\nHih thu in a kikeelki thu pulaak hi. Pasian in piansakna thak a bawl nadingin nate susia phot hi. Lei thak a hong pian nadingin a lui leitung kisusia phot ding hi.Tuicin in leitung bei ciangin hotkhiatna thu hong hilh hi. “ Vantung thak le leitung thak ka mu hi. Amasa vantung le leitung a mangthang hi” (Mang. 21:1 le Isa. 65:17 enkak in).\nI nuntakna a thak hong pian nading bang nate suksiat ding kisam hiam? (Rom. 6:1-6.)\nPian. 7:22-24 in tui nasepna pulaak hi. Tui in nuntakna a nei khempeuh susia hi (Pian. 7:23) “ leitungah ni za le sawmnga sung tuicin a om hi”(Pian. 7:24). Hih thu hangin Pasian in Noah a phawk hi. (Pian. 8:1). Pasian in Noah a phawk hi, cih thu in Tuicin tangthu-ah thu bulpi khat hi; Tuicin tangthu thu guipi hi, cih hong hilh hi.\nPian. 8:1 sim in. Pasian in Noah a phawk hi, cih thu a khiatna in bang hi ding hiam?\nSepna lak kammal “zakhar” a khiatna in “phawk” cihna hi-in a khiatna in Pasian in mangngilh lo hi, cihna hipah hi. Phawk cih thu in khuak nasep na khat sangin tangzai zaw hi. Lai Siangtho in Pasian in phawk hi, cih ciangin Ama kamciam a tangtun pulaak hi-in, hotkhiatna a pulaak kammal ahi hi (Pian. 19:29). Tuicin tawh kisai-in “ Pasian in Noah a phawk hi, cih thu in Tuicin beita hi, cihna a pulaak kammal hi (Pian. 8:2); a sawt lo-in Noah in tembaw panin pusuak thei ding hi, cihna ahi hi (Pian. 8:16). Tembaw sung panin pai khia in cih thupiak a om loh hangin Noah in a pusuah theih hun ding a ngaihsunsun hi. Amasa-in va-ak khat a khahkhia hi. Tui a kiam le kiam loh kitheih nadingin vakhu khat a khahkhia leuleu hi. A tawpna-ah hih vakhu hong ciahkik nawn lo hi. TUa hi-in Noah in Tuicin bei ta hi, cih a thei hi. (Pian. 8:13).\nNoah nunzia panin i nuntakpih ding thu tampi kimu thei hi. Lam khat panin Pasian muan ding hong hilh hi; Aman in i zak dingin kampau lo a, Upna in thu ngaihsut theihna le sittelna nial lo hi. Upna in thu ngaihsutnate, thuman zon ding cihte hemkhia lo hi. Noah in Topa sawl ciang bekin Tembaw sung panin a pusuak khia hi (Pian. 8:15-19). Paikhiat hun ta hi, cih a theih hangin Topa tungah kinga-in Ama lamlahna khat a ngak hithiat phot hi. Noah in Tembaw sungah Topa lamlahna ngah dingin lungdui takin a gak hi. Pasian thupiakna tawh Tembaw a lam hi-in Tembaw sung pan a pusuah nadingin zong Topa mah a ngak hi. A tawpna-ah vantungmi khat in vantung panin hong tuaksukin Tembaw kongkhakpi a hongkhia hi. Noah le a innkuanpihte in Tembaw sung panin pusuakkhia-in a neih van la nate khempeuh tawh pusuak khahkhia dingin a vakhak hi. Ellen G. White, Patriarchs and Prophets, p. 105.\nPian. 8:1, Pian.s 19:29, le Late 106:4 sim in. “Topa in phawk hi” cih thu akhiatna in bang hi ding hiam? Tu-in koi bangin Pasian in nang a hong phawk ding hiam?\nTHUCIAM: KHEN MASA\n‘ TU-in thukham kamciam a tangtung ding hi ta hi. “ Ahi zongin nang tawh thuciamna khat ka bawl ding a, nang, na tapate le na zinte in Tembaw sung na lut ding uh hi.”(Pian. 6:18). Tuicin tawh enkak lehang (Pian. 6:17), hih thuciamin nuntakna thuciam hi, cih kimu thei hi.Pian. 8:20 sim in Noah in bang sem masa-a bang hang hi ding hiam?\nAdam le Eve in piansak ni guk khit ciangin Sabbath ni-in Topa a biak bangmahin Noah in zong Tembaw sung pan a pusuahkhiat khit phet ciangin biakpiakna khat a nei hi. Hih in piansakkikna khat hi. Noah biakpiakna in Adam le Eve te biakpiakna tawh kibang lo biakpiakna khat hi. Adam le Eve in Pasian tawh kimu-in biakpiakna hi-a, Noah in ahihleh meihal biakpiakna (olah) hi. Biakbukah biakpiakna-ah kilimzat mahmah hi. Noah adingin hih biakpiakna in lungdamkohna hi(Gam. 15: 1-11), Tuicin panin amah a honkhia Piangsakpa tungah a lungdamkohna hi, cih i thei hi.\nPian. 9:2-4 sim in. Koi bangin Tuicin in mihingte annek hong khel hiam? Pasian in annek tawh kisai in bang thu guipi hong pia hiam?\nTuicin hong tun ciangin anteh bek nek ding pen piang nawn lo hi. Tua ciangin mihingte in sanek theihna Topa in a pia hi. Hih annek kikhelna in mihing le ganhingte kizopzia zong hong khel hi. Piancil hunlai bang nawn lo-in mihing le ganhingte kizopna hong kikhel hi. Piancilna-ah mihing le ganhingte in annek ne khawm uh hi. Khat le khat kilausak, patausak lo uh hi. TUicin khit ciangin nek dingin ganhingte kithahna hong om ciangin mihing le ganhingte kizopna in lau-na le kihtakna tawh kidim hi (Pian. 9:2). Mihing in sa a nek a kipan amaute geel kikal kizopna in Eden huan a kizopna tawh kibang nawn lo hi.\nGanhing khempeuh nek theih hi peuhmah lo hi. Amasa-in “ sa siang le sa sianglo” khenna om hi.Pian. 8:19, 20; le Pian. 1:21, 24 enkak in). Nihna-ah sisan nek loh dingin Topa in thu hong pia hi. Bang hang hiam cihleh sisan in nuntakna hi (Pian.:4).\nPian. 8:21-9:1 sim in. Pasian in nuntakna kemcing ahihna in bang thupina nei hiam? Koi bangin Pasian thupha in hih thu tangtun hiam?\nPasian in nuntakna a kepna a hangin Amah in hehpihna tawh kidim ahih man hi; mihing hoihna phatna hang hi peuh lo hi. Mihing in siatna tawh kidim hi mah taleh Pasian in leitungah nuntakna kepcingsak ding a khensat hi. (Pian. 8:21).\nPian.8:22 sungah “ leitung a om laiteng” leitung a omlaisiah khuahun khat khit khat kikhel ding a, leitung ah nuntakna nei khempeuh a nungta thei ding uh hi. A tomin pulaak leng, Pasian in a piansaksa nate nusia lo hi, cih hong hilh hi. Tua tawh kizomin Pasian in leitung thupha a piakna thu kimu thei hi. Tua in Piancilna thupha hong phawksak hi. (Pian.1:22, 28; Pian. 2:3). Lam khat panin Topa in mihingte tungah kipat thakna khat pia hi.\nPian. 9:8-17 sim in. Sakhituihup in bang thupina nei hiam? Koi bangin tua in “thuciamna ciaptehna suak thei hiam? Sakhituihup a thupina in bang hi ding hiam? Koi bangin thuciam limcinna hi thei hiam? PIan.9:13,6. Hih in a dang thuciamna limcinna Sabbath tawh bang kizopna nei hiam?\nPian. 9 sungah “ THuciam akipsak hi “ cih kammal thum vei bangin kimu thei hi. (Pian.9:9, 11, 17), Pasian kamciam masak a tangtunna hi, cih kilang hi (Pian. 6:18). Pian. 8 sunga thute tawh a kibangin, Pian, 9 sungah zong a kibang thu kimkhat kimu thei hi. Piansakna tawh kisai-in Sabbath thu hong hilh a, tua sungah thuciam cih kammal sagih vei bang kimu thei hi. Thuciam in Sabbath thupiak tawh kizopna nei hi, cih kimu thei hi. Sabbath bangmahin sakhituihup in zong thuciamna lim khat ahihna kimu thei hi. (Pian.22 9:13, 14, 16; le Pai. 31:12-17 enkak in). Tua banah Sabbath bangmahin sakhituihup in leitung mun khempeuh huam hi; Sabbath in piansakna a hong phawksak bangmahin sakhituihup in piansakna thu hong phawksak hi. Mi khempeuh tungah tuicin tung kik nawn lo ding hi, cih kamciam hi.\nSakhituihup na muhkik ciangin Pasian kamciam khempeuh ngaihsun in. Bang hangin tua kamciamte muan ding kisam hiam? Koi bangin sakhituihup in tua kamciamte muanna hong pia thei hiam?\nNgaihsutbeh Ding: Tuicin tunma mite nunzia le tuhun mihing nunzia in thu tampi hong hilh hi. Mihing in siatna tawh kidim hi mah hi. Hih pen a lamdang hi lo hi. Noah hun le tuhun ngaihsun in.\n“Tuicin tunma mihingte mawhna lianlua ahih manin TUicin tung hi. Tua bang mawhnate tu-in zong leitung mun khempeuhah kizel khin ta hi. Topa kihtakna om nawn lo hi. Ama thukhamte kinawlkhin hi; a awlmawh ki om nawn lo hi. Leitung nopsakna lam bekbekah mihing in kalsuan hi. Pasian in Tuicin hunlai mite kiteen kipi, annek tuidawn uh a mawhsak hi lo hi. Amau mawhna in tua nate a Piapa phawk lo-in nate tung kinga uh hi. Kipi kiteng ding hi mah hi. Pasian hong geelsakna hi.\nMihingte tungah hong piak masak pen hi kha ding hi. Kipi kiteenna tawh kisai ding Pasian in zuih ding hong pia hi. Nek le dawn, puansilh niikteen zia ding Pasian in hong hilh hi: sianthona le etlaawmna in a thu bulpi hi.\nAhi zongin hih thupiakte kimangngilh hi; Pasian geelna panin lampial uh hi. Tu-in zong tua bang mah ahi hi. Pasian ciangtanna val khengin lampial khin uh hi. Zuau genna, golhguknekna, le thuman lo-in gamtatna tawh kidim uh hi. Mun khempeuh in mi thahna tawh kidim hi. Minam khempeuh in tatsiatna tawh kidim khin uh hi. Ci le sa deihna ultungsak uh a, kikhalna cihte om nawn lo hi. Leitung in mihing tatsiatna tawh kidim khin hi. Tuicin hunlai bangin tuhunin zong kilamdanna om lo hi. Thu-um Khristiante in zong leitung ci le sa deihna tawh kidim khin uh hi. Gitlohna, ganhing lungsim sangin tatsia zaw uh hi. Tua bang siatnate hangin leitung in Tuicin tawh sawpsiangna a thuak hi.” Ellen G. White, Patriarchs and Prophets, pp. 101, 102.\n1. Tuicin hunma mite nunzia le tuhun mihing nunzia in bang kibatna nei hiam? Hih thute in Pasian hehpihna bang hong hilh hiam? Pasian in leitung it ahih manin honkhia dingin a nuntakna a hong pia hi lo hiam?\n2. Mi kimkhat in Noah hunlai Tuicin in ama teenna mun teng bek hi; leitung buppi hi lo hi, ci uh hi. HIh bang ngaihsutna in bang khialhna nei hiam? Leitung buppi Tuicin tung lo hi leh bang hangin mun khat bek Tuicin in sakhituihup kisam ding hiam? Pasian a zuau phuak suak lo ding hiam?


url: =US Capitol ah ka ngongtat sawmmah ci’n Cornell in genkhiata :: ZOMI DAILY\nposted on 2 August 2016 at 12:29 pm UTC+9:30 Lomkholna: News, Sawltak, USA, World\nNungkum US Capitol ah President Barack Obama in thu agenlaitak ngongtat kasawm mahhi ci’n Christopher Lee Cornell in Monday ni in amawhna ki pulak khiata hi. Christopher Lee Cornell pen US, Ohio State pan hi a, kum 22 bek hipan hi.\nHihpa pen nungkumpek panin akiman hi a, IS tetawh kipawl in US Capitol sung aom kumpi nasem te suamlupsawm cihte akiman ahihi.\nHih akimanpa ii genkhiatna ah August 2014 pain January 2015 kikal Washington ah kazinsawm a, 20 January 2015 ni President Obama in State of the Union Address agenlaitak ngongtatding kasawm cikhia tamawk hi.\nHihbang a gamtatsawmna vai tawh kumpi thunei te’n nungkum 14 January 2015 ni in amat uh hi a, Semi-automatic Riffle nih leh thautang Ammunition kual 600 valzongtawh kimankhia cihi. Tuaban ah hihpa in bangci bangin Bomb kibawlthei cihzong ana kancian mahmahkhat ahihi.\nHihpa pen kum 40 valbang thongkiading cih AFP News pan kizasawn hi. ZD Sawltak #zomidaily\nPrevious: Zomi Innkuan D.C Area (Zomi DCA pan) lungdam pihna\nNext: Online pan US$60 Million val mikhemkhempa ki manta\nGZA – Kawlgambup ki teelpina tawh kisai tangkona\nYangon, Hlaingtharya ninpaihna ah meikatzawh ni 5 phakhin in kiphelhzo nailo, mi 15 zato tunlawh\nAkipsa Zo minam puan leh Zo nikteen puansilh Fashion te ~ Dr. Dongno


url: =Video: US ah naupang kum 10 aphapan khatin mawtaw hattak in phenghawlgawp :: ZOMI DAILY\nposted on 28 October 2017 at 11:11 am Lomkholna: News, Sawltak, USA, World\nUS ah naupang kum 10 aphapan khatin mawtaw hattak in phenghawlgawp\nUSA, Ohio State sungah pasalno kum 10 bek aphapan khatin anu lawmngaihpa (mother’s boyfriend) ii mawtaw guksak in, Highway lamzikpi tungah taigawp ahih manin palik te buaisak mahmah cih Cleveland Website pan kiza hi.\nHih naupangpa pen sangkahding in akithawi hi a, ahi zongin sang apaikhiatding ciangin anu lawmngaihpa mawtaw tawh ataikhia vingveng ahihi. Mawtaw pen High-speed tawh taisak in 100 mph bangin hatsakgawp a, 45 Mile sungah taiman cihi.\nOhio State Highway Patrol te’nzong delhpah ngeingai uh a, adelh laitak Dash Camera paninzong Video Record akibawlpen ki khahkhia in, lauhuai mahmah hi.\nThursday zingsanglam 8:30am hunpawl in hih buaina akipan ahihi. Cleveland Police te genkhiatna ah hih pasalno pen sangkahding in akithawi hi a, asanggamnu in sanginn ah akhading ahihi. A sanggamnu akisil laitak in anu lawmngaihpa mawtaw guksak in ahawlkhia vingveng kici hi.\nAnu inzong atheih ciangin ama mawtaw tawh delhkhiapah a, tuakhit ciangin 911 sampah hi. Atapa pen West 117th Street lamdungah hattak in hawlgawp a, anu in anungpan zuisuaksuak hi.\nI-80 atun ciangin State Patrol te’n tua naupang sulzuihpah uhhi. State Trooper te’n tua naupangpen na mawtaw khawlsak in ci’n otsan uh a, ahi zongin tua naupangno in alu peisan in, amawtaw pen hatsak semsem hi.\nAnu zong lunghimawh semsem a, “Oh my f—–g god, ka tapa pen naphakma un amahleh amah ki thatlum petmah taloding aimaw” ci’n genkhia hi.\nNaikhatval sungbang aki delhdelhkhit uhciangin 9:49am hunpawl in, naupangno ii mawtaw hawlpen khawlsak theipan uhhi. Kamphatna tawh hih mawtaw kidelhna ah aliam kuamah omlo in, midangte tawhzong akitaihkha, aki nawkkha cihbang omlo hi ci’n thunei te’n genkhia hi.\nVideo: Watch 10-year-old Cleveland boy lead police on 45-mile, high-speed chase\nHih naupangno pen kalnih sungin hihbang in mawtaw “Joyride” in ahawlgawp anihveina hita cisawnsawn hi. Abeisa October 16 ni inzong Interstate 90, West 117th Street geinai ah anu mawtaw khatvei guk hawlsakgawp ngeikhin hi. Tuabang in ahawl laitak amawtaw pen apei 3 tak kitam ahih manin, taisuaklo in, khawlbawl cibilbel hi. Banghang in tuabang in gamta nahiam cih akidot ciangin, cimlua kahih manin, kanu mawtaw aguk hawlsakgawp hi’ng ci’n Police te tungah genkhia cimawk hi.\nRelated: USA, Texas sanginn khatah sangnaupang khatin palik khat kaplum\nPawlkhat te genna ah hih naupangno pen Video Game ki limmawllua in, Video Game sungah amuhdan in mawtaw ahawlgawp hiding ci uhhi. Ih naupangno te Video Game sungah bangkhawng kimawlzelzel uhhiam cihzong etcikzek kisaptuak mahmah hi. Naupangno te’n asia apha limtak in khencianthei nailo a, ahoihlo gamtatna te kilawhbaih mahmah hi. Sawltak #zomidaily\nPrevious: UN vaituamtuam RSC Department leh COBEM te holimna\nNext: Myanmar sum tungah General Aung San lim tuansak kikding ki lunggulh


url: =Malaysia ah Kawlgammi nasemte leh Indonesia nasemte buai-uh\nMalaysia gam, Sabah/Sarawak gamke a-om (Shin Yang Shipyard and SDN, BHD) kici tembaw bawlna setzung khat ah Indonesia te kita’k manin Kawlgam mi 97 apualam pusuak ngamlo in setzung ah kibilhcip uh ci hi.\nHibang thu hong pianna ahang pen, December 23 ni-in Kawlte 2 leh Indonesiate 2 kilai uh ci hi. Tuakhit ciangin tua Indonesiate amau giahna innpi ah vaciah in, alawmte uh mi 500 tawh Kawlte giahna innpi ah vapai in temta, namsau, molhtum te tawh innkim tengah pangin umcih uh ci hi. Kawlte mi tawmzaw uh ahih manun kuamah apusuak ngamlo uh hi. Tua Tembaw setzung zong tu’n kikhak cip hi.\nTuni ciangdong tua innpi sungpa’n Kawlgam mi kuamah pusuak thei nailo uh hi. Hihvai tawh kisai avaan dingin Kawl kumpi in Malaysia kumpi, Brunei kumpi leh Malaysia Kawlgam Palaai Zum te zaksakna le huhngetna neikhin uh hi. Tua akikhumcip Kawlgam mite patau lua-uh ahih manun, nasem ngam nawnlo in Kawlgam mah ciahnuam ngaungau uh ci hi.


url: =Lau Kei In :: ZOMI DAILY\nposted on 22 June 2015 at 9:25 am Lomkholna: Article\n(Be not Coward)\nLau kei in (Be not coward) bang hangin ci sese ihi hiam cihleh, tu hun ciangin Pawlpi sung ahizong, kipawlna sung ahizong, ahi le ahilo pen mipi atam zaw in, gen ngamlo in ki ommawk thei hi. A hihleh ahi bangin apau ngam ding pen kitawm mahmah lai hi. Tua ahihman in, a man (justice/right/truth) thu te genkhia ngam, pulakngam, sihpih ngamding icih nopna ahi hi. Bang hangin Zomi te kipum khat thei lo cih pen theihna pi gen ngamlo, dinpih ngamlo a aom mitampi kiom ahih manin, hangtak in, ahile ahilo laulo takin pulakhiat hun hita hi. I it mahmah lawm, makai, sia te in, ahihlo amanlo thu tawh akal suankhak leh i kuppih genpih ngamding hi.\nZomi te banghang in, ki pumkhat zolo ding ihi hiam? Zomi te minam khat ihihna, Paikhiatna (3:10)10 Hong pai in, nang in Egypt panin ka mi Israel-te na paikhiatpih theihna dingin Faro’ kiangah nang kong sawl ding hi,” na ci hi.\nPasian in ka mi “Israel” te naci tektek hi. Hih mun ah, Israel suan “ZOMI” te cileng kikhial lo kha ding hi.\nZomi te haksatna, lungkham thanemna, lungzuang khuangaihna, kipumkhat lohna tepan hongmakaih ding leh hong gawmtuah ding in, makai te hongpia hi. Makai te cihciang in, ZOMI Innkuan Makai te, Biankna Pawlpi makaite, kipawlna tuamtuam pan makaite aci kahi hi. Tuahileh kua kipawlna makai in, atung a igen, haksatna, lungkham thanemna, lungzuang khuangaihna, ki khenkhap nate pan honghon/honglemtuah pen hiam cih ngaihsuthuai kasa mahmah hi. A ngaihsun khanailo te zong kisittel in, makai te akipuah phatsawm kehzong ei mimal nungzuite kipuahphat in, Zomi sungah Minam khat, Unau khat ihihna te, kilungtuak, kithutuak tak in, leitungbup theihding in, itangko ding hi.\nCorin Masa (1:10-12,17)\n10Sanggamte aw, note khatlekhat kithutuakin, pawl kikhenna omkha loin, na lungsim, na ngaihsutna uh leh na ngimna uh na kikhatsakna dingun i Topa Jesuh Khrih min tawh ka hong thum hi. 11Bang hang hiam cih leh sanggamte aw, note lakah kitot kiselna a omna thu, Khloe’ innkuanpih mite in kei kiangah hong gen uh hi. 12Tua bang ka cih ciangin note pawlkhat in, “Kei, Paul’ pawl ka hi hi,” cihna ahi a, pawlkhat in, “Kei, Apollos’ pawl ka hi hi,” cihna ahi a, pawlkhat in, “Kei, Peter’ pawl ka hi hi,” cihna ahi a, pawlkhat in, “Kei, Khrih’ pawl ka hi hi,” cihna ahi zongin na kampaunate uh ka cihna ahi hi.\n17Khrih in tuiphum nasep a sem dingin kei hong sawllo a, Lungdamna Thu a hilh dingin a hong sawl bek ahi hi. Ka thuhilhna-ah zong thugen siamna leh pilna a nei ka hi kei hi. Tua bang hi kei hen la, pilna leh gensiamna a nei hi leng, Khrih in singlamteh tunga a thuakna thu in vangliatna a neihna hang kisalo khading hi.\n(Kofi Annan) Biakna/pawlpi tuamtuam, kampau tuamtuam, ci le sa kibatlohna tuamtuam neikha mah ni, ahih hang in, mihing hihna ah pumkhat/namkhat ihi hi.\n(Martin Luther King) bangna ci hiam ci leh, Mihing te in, khat leh khat aki kihtaak man in, kipawl khopthei lo hi. Khat leh khat aki tellohman in, ki lau uh hi. Khat leh khat ki zop/kikupna om loh ahihman in a ki tello uh ahi hi.\n(Nelson Mandela, former president of South Africa and Nobel Peace Prize winner) bangna ci hiam, Pilna in leitung kikhel sakna ding in, athahat pen hiam/vanhoih pen ahi hi.\n9Na ki-itnate uh lungsim takpi tawh hi sak un la, a siate mudahin a hoihte lenkip un. 10Unau ki-itna lungsim nei un la, khatlekhat kizahtak bawl ding lamsang kidem un.\n(Jackie Chan) Ei te in, leitungkhuano khat a teengte hi hanga, innkuan khat ihi hi. Mun tuamtuam pan in ki itna, kilawmtaakna te ineih ding pen ei mawhpuak hi a, khat leh khat lungnoptak in omkhop ding zong imawhpuak mah ahi hi.\n(Abram Lincoln) Demzo ding cih kagen thei lohhang man hing kaci ngam hi. Gualzo ding kacih loh hang, ka neih khuavak tawh nungta cih ka kitel hi. Thuman nei mite lam kapang ding a, thuman mi ahi laisiah ama lam pang dinghing. Thuman mi ahih nawnloh teh amah tawh ki khen inding hing.\nTopa in Abram kiangah, “Na gam, na beh, leh na pa’ inn panin nang kong lah ding gamah pai in. * 2Thupha a ngah\ndingin minam lian khatin nang hong bawlin, thupha hong pia-in, na min kong liansak ding hi.\n(Nelson Mandela, former president of South Africa and Nobel Peace Prize winner) I sep/zawh masiah pen, haksa le kilawm mahmah hi.\nLau Kei IN (Be not coward) thulu pen, Zomi sung a man (justice/right/truth) tawh khangthak te in, alungsim tawng ah nei in, Zomi hong lapsang nading, mimal in thathak la in, kikup khop theih na ding ahi hi. Hangsan in laulo in utbangbang gen ding cihna hi lo hi. Ki galmuh in, gamgii bawl ding hilo in, ahihloh lam ki theisak in, kipawl khawm in nasem khawm ding cih phawksak nopna ahih lam hong theisak ingh, thalak sawm tek ni.\nMay 24, 2015 (Sunday) ni a PZCC te tawh hunzatna ah ka thugen\nPrevious: Pawlpi makai te tavuan ~ Rev. Dr. Hau Lian Kham\nNext: Paul Hau Khan Pau (Thalmual, kum 65) vai lungdam kohna


url: =Luka 7 (TDM)\nTedim BibleLuka 7< = >\nJesuh in Galkap bupa’ Nasempa Damsak\n1 Jesuh in mite kiangah a thugen ding teng a man khit ciangin Kapernaum khua-ah a pai hi. 2 Tua khua sungah Rom mi galkapbu khat om a, tua bupa in a it mahmah nasem khat a nei hi. Tua a nasem pa a ci na-in a si dektak hi. 3 Tua bupa in Jesuh’ thu a zak ciangin, ama kiangah Jew mi upate pawlkhat sawl a, Jesuh hong pai-in a nasem pa a damsak nading a thumsak hi. 4 Jesuh kiangah Jew mi upate a tun uh ciangin nakpitakin thum uh a, “Amah na huh dingin a kilawm mahmah mi khat ahi hi. 5 Amah in ei minam hong it mahmah a, kikhop nading inn khat zong hong lamsak hi,” a ci uh hi.\n6 Tua ahih manin Jesuh in zong amaute sapna bangin a va zui hi. Jesuh a tun madiakin galkap bupa in Jesuh kiangah a lawmte pawlkhat sawl a, “Topa aw, ka inn-ah nong pai nadingin kei kilawm zo lo ka hih manin hong pai dah hoh in. 7 Nangmah tawh a kimu dingin zong kilawm zo kisa lo ka hih manin keima pumpi kong pai kei hi. Thu pia peuh lecin ka nasem pa dam lel ding hi. 8 Kei zong uliante’ khutnuai-ah hong kikoih mi khat ka hi a, keima khutnuai-ah zong galkapte a om hi. Khat kiangah, ‘Pai in,’ ci leng a pai hi. Khat kiangah, ‘Hong pai in,’ ci leng a hong pai hi. Ka nasem pa kiangah, ‘Hih na sem in,’ ci leng zong sem hi,” a ci hi. 9 Jesuh in hih thu a zak ciangin lamdangsa mahmah a, amah a zui mihonte lamah kihei-in, “Israel mite lak nangawnah hih bang upna ka mu nai kei hi,” a ci hi. 10 A kamtaite, galkap bupa inn-ah hong tunkik ciangin a nasem pa a na damsiang khinta hi.\nNain Khua-ah Meigongnu’ Tapa kihingkiksak\n11 Tua khit a sawt loin Nain khua-ah Jesuh pai a, a nungzuite le mihonpite in zong a zui uh hi. 12 Tua khua kulhkongpi a tun laitakun misi vui-a hong pai mihon tawh a kituak uh hi. A misi pen meigong khat’ tapa khat neihsun hi a, tua khua sung mihon tampite in tua si vuina-ah meigongnu hong zui uh hi. 13 Topa in tua meigongnu a muh ciangin a khasiat suak a, “Kap kei in,” ci-in a khem hi. 14 Tua ciangin pai-in a hankuang va len a, si puate zong a khawlpah uh hi. Tua ciangin Jesuh in, “Tangval aw, tho in, kong ci hi,” a ci hi. 15 Misi pa zong hong tuto-in hong paupah hi. Tua ciangin Jesuh in a nu kiangah a ap hi. 16 Amaute khempeuh in lamdangsa mahmah uh a, Pasian min phatin, “Eite lakah kamsang lian khat hong om khinta a, a mite a hon khia dingin Pasian hong pai khinta hi,” a ci uh hi. 17 Hih Jesuh thu pen Judea gam sung le a kiim gam khempeuh ah kizel hi.\nTuiphumpa Johan kiang pan Kamtaite\n18 Johan’ nungzuite in hih Jesuh’ thu khempeuh Johan kiangah a gen uh hi. 19 Johan in zong ama nungzuite nih sam a, Topa kiangah amaute paisakin, “Johan in hong pai ding a cih pa mah na hi hiam, tua ahih kei leh adang na lamen lai ding ka hi uh hiam?” ci-in a dong dingin a sawl hi. 20 Jesuh kiangah amaute a tun uh ciangin, “‘Hong pai ding ka cih pa mah na hi hiam, tua ahih kei leh adang na lamen lai ding ka hi uh hiam?’ ci-in a dong dingin Tuiphumpa Johan in hong sawl hi,” a ci uh hi. 21 Tua hun laitak mahmahin natna a tuamtuamte tampi damsakin, dawivei mite sung panin dawite hawl khia a, mittaw mi tampi khua a musak hi. 22 Tua ahih manin Johan’ kamtaite kiangah, “Va ciahkik unla, na muhsa uh le na zaksa uh thute khempeuh Johan kiangah va gen un. Mittawte in khua mu thei a, khebaite lam pai thei a, miphakte damkik a, bilngongte in khua za theikik a, misite kihingsakkik a, mizawngte tungah Lungdamna Thu kihilh hi.Ref 7:22 Isa 35:5-6; 61:1 23 Kei hong umte pen a lungdamhuai mahmah ahi hi,” ci-in a dawng hi.\n24 Johan’ kamtaite a ciahkik khit ciangin Jesuh in mihonte tungah Johan’ thu gen a, “Johan kiang gamlakah na pai uh ciangin bang a en dingin a pai na hi uh hiam? Huih in a mut awn diamdiam lopa kungte a en ding maw? 25 Tua ahih kei leh bang a en dingin a pai na hi uh hiam? Puan hoih nono a silh mi khat a en ding maw? A taktakin ci lehang tua bangin puan hoih silh a, nuamtakin a omte pen inn lianpipi sungah teeng uh hi. 26 Tua ahihleh bang a en dingin a pai na hi uh hiam? Kamsangpa khat a en dingin a pai na hi uh hiam? Hi hi, kamsangpa a en dingin na pai uh a, kamsang ciang bek hi loin a lian zaw khat na mu uh hi. 27 Bang hang hiam cih leh Lai Siangtho in Johan thu a genna-ah, ‘Hih lai-ah ka kamtai pa om hi. Nangma lampi a hong dingin na mai-ah ka mapaisak ding hi, ci-in Pasian in gen hi,’ ci-in kigelh hi.Ref 7:27 Mal 3:1 28 Johan pen leitung mihing sung khempeuh panin a lian pen ahi hi. Ahi zongin Pasian’ Ukna sunga a om mi a neu pen i cihte nangawn Johan sangin lian zaw lai hi,” a ci hi.\n29 Siahdongte le midangte khempeuh in hih thu a zak uh ciangin Pasian’ deihna zui-in Johan’ khut sungah tui a kiphum uh hi. 30 Ahi zongin Farisi mite le Thukham hilh siate in Pasian’ deihna nialin Johan khut sungah tui kiphum ding ut lo uh hi.Ref 7:29-30 Mat 21:32; Luk 3:12\n31 Tua ciangin Jesuh in, “Tuhun a mite bang tawh genteh dinga, bang tawh kibang ci ding ka hi hiam? 32 Mihon omna lamkabomah a tu naupang a kimawlte tawh kibang uh hi. Naupang honkhat in a lawmte kiangah, ‘Lam nading khuang kong tumsak hangun na lam nuam kei uh a, kahna la ka sak hangun lah na kap nuam tuan kei uh hi,’ a cihte tawh a kibang uh hi. 33 Bang hang hiam cih leh Tuiphumpa Johan hong pai a, amah in zu le an tangin a om ciangin, ‘Dawivei hi,’ a ci uh hi. 34 Mihing Tapa hong pai leuleu a, zune anne-in a om ciangin, ‘Zuhai, anhai pa, siahdongte le midangte in a kikholhpih nop loh mite tawh a kikhawlpa,’ ci leuleu uh hi. 35 Ahi zongin Pasian’ pilna a man ahih lamtak, ama thu a zui mite in kilangsak hi,” a ci hi.\nFarisi Mi Simon’ Inn-ah Jesuh\n36 Farisi mite khat in a inn-ah an ne dingin Jesuh sam a, Jesuh zong pai-in an ne dingin a tu hi. 37 Tua khua sungah a paktat numei khat om hi. Farisi mipa’ inn-ah Jesuh in an ne-in a omna thu a zak ciangin paknamtui suangngo thawl a dim khat hong paipihin, 38 Jesuh’ nungah tu-in kap a, a khitui tawh Jesuh’ khete kawtsakin a sam tawh nulsak a, a khete namin a sathau puak a nuh hi.Ref 7:37-38 Mat 26:7; Mrk 14:3; Joh 12:3 39 Jesuh a sam Farisi mipa in a muh ciangin a lungsim sungah, “Hih pa pen kamsang taktak hileh amah a lawng hih numeinu a bangci mi ahi hiam cih thei dinga, ama gamtat hoih lohna teng zong thei ding hi,” a ci hi.\n40 Tua ciangin Jesuh in, “Simon aw, kong gennop khat om hi,” a ci hi. Simon in, “Sia aw, bang hong gen nuam na hi hiam?” a cih ciangin 41 Jesuh in, “Lei a ba mi nih om hi. Khat in ngun peek zanga ba a, a khat in sawmnga ba hi. 42 Amau tegel in a loh zawh loh ciangin a batna pa un a nih tuakun a maisak hi. Hih mi nihte sung panin kua in amah it zaw ding ahi hiam?” a ci hi. 43 Simon in, “Leiba tam a maisakna pa in it zaw dingin ka um hi,” ci-in a dawn ciangin Jesuh in, “Na genna man mahmah hi,” a ci hi. 44 Tua ciangin numei lamah Jesuh kihei a, Simon kiangah, “Hih numei’ gamtatna na mu hiam? Na inn-ah kong pai a, ka khe sil nading tui nong pia kei hi. Ahi zongin amah in a khitui tawh ka khe hong silsak a, a sam tawh hong nulkeusak hi. 45 Nang in napna tawh leengla na hong do kei a, ahi zongin amah in hih lai-ah kong tun a kipanin tu dongin ka khe a nap khawl nai lo hi. 46 Nang in ka lu sathau nong nilhsak kei a, ahi zongin amah in ka khe nangawn sathau namtui hong nuhsak hi. 47 Tua ahih ciangin nang kiangah kong genin-ah, ama mawhna tampi tak a omte kimaisak khin ahih manin amah in a itna nakpitakin a lak hi. Ahi zongin tawmno bek a kimaisakte in a itna uh tawmno bek mahin a lak uh hi,” a ci hi.\n48 Tua ciangin Jesuh in numei kiangah, “Na mawhnate hong kimaisak khin hi,” a ci hi. 49 Tua ciangin Jesuh tawh sabuai-ah an a nekhawm midangte in a lungsim sung uhah, “Mawhna nangawn a maisak hih mipa kua ahi hiam?” a ci uh hi. 50 Tua ciangin Jesuh in numei kiangah, “Na upna in nang hong damsak khinta hi; lungnuam takin va ciah in,” a ci hi.


url: =Hello Tedim (3) ~ Hau Za Cin :: ZOMI DAILY\nposted on 18 March 2015 at 8:43 am Lomkholna: Article, Hauzacin\nKhoppi siim dinga paite khuamual a suak lian uh leh sangnaupangte in kituak diamdiam a a sak uh pil sinna la: Hanlungciam ni seino lia leh taang, Sian sinthu anglai pai bang pom in, Vaimang siamsil siam bang in sin leng, Namcin zata tawh tan bang kim ding, Nunnuam in i leng ding Zolei ah awging kiza ciaiciai hi. Tua bek tak in Zomi te tuanna dinga Japan mipilte bawl mawtaw sung pan kumsuk in Zogam leitang sik in khe tawh khuasung lamdung siang kiuhkeuh zui in pai pheiphei uh a, Lawibual, Khuapiveng, cihte tung phei in Zolengthe Naipi Tau dong amau dawnte tawh a ton uh hi.\nA ngawng vua vum viatvuat a kiawksak pakkual tawh lamdung tengah mipi khutlet phei kawmkawm in a pai man un Zogam khuapi khat ahi Tedim sung nuam asa mahmah uh hi. Zin muakte tawh Zolengthe Naipi Tau a tun ciang un mipi tam lua mahmah ahih manin miksi bu holh bangin so nainai lianga, makaite pawlkhat in zinte lamkhanga Zomi niangtui zuakna ah a lutpih uh hi. Zogam Coffee namtui veuveu khu veuveu in sa hithit a, a dawn ma un a nak uh na tai zota hi.\nNi hong kai deuhdeuh a, Tedim khua lamdung khempeuh ah Zosuan Tuailai Khawmpi sim dingte kipelh naunau uh hi. A kimu ngeilo kimu ciil lah tam a, a kimu ngei khin kum tampi kimu nawnlo tampi mah kimu kik in lamdang sa in a kimuhloh sung vua a nuntak dante uh kikum in nuamsa in a khitui uh bang luang liang hi. Zomi khawmpi in Zomi tampi sak leh khang pan hong kaikhawm in, hong kimeltheihsak a, a kimu ngeilo Zolia Zotaang te nangawn ‘kikhen nawn kei ni aw’ cih kamciam tawh ki itna khaici na tuhtuh uh hi!\nNaupangte in nuamsa in, khangnote in metpih in, nu leh pa in khuamuhna behlap a, pi leh pute in a hunlui uh ngai in ‘lakik thei leng maw’ ciin khangthakte na eng keei uh hi. Amau hun a nuam asakte uh hong gen uh ciangin khangthakte in theihna tampi kibehlap a, phawk ding tampi hong phawksak in, ciamteh ding tampi hong theisak hi. Nu leh pate in a tate uh a pattahzia ding uh hong mu tuam a, khangnote in a mailam hun hoihte uh bangci zat ding hong thei tuam in, naupangte in ‘ka gol ciang ka hih ut hihte hi ei’ ciin a ut uh, a deih uh, a thupi a lian a manpha tampi hong theita uh hi.\nZogam aklui khempeuh lah lungdam in na khuangkhuang uh a, akpi nokaite in lah a note uh na khawm liailiai in a note in zong a nute cihna peuh na mang diamdiam uh hi. Zogam hoihna pak namcin lah etlawm takin mualcin bawm in na pak ziziai a, a hiang dawn ah Zolawkta leh Zophualva te in nuamsa in nunnuam zaila na awi uh a, kuamah englo in a kawi ngaihno uh tawh na khawl khawm uh hi.\nSingcih pak bawm vasa namcin in sak leh khang kawm in na leng diaidiai uh a, nunnop zailate sa in na gualnuam diamdiam uh hi. Hih zah a Zogam hoihna kitawi kua in mu ngei hiam! Zogam pen mi khempeuh, va khempeuh, singkung khempeuh…. na khempeuh adingin : “len len len len lenna vangkhua” himai hi.\nZogam nuamlo hileh mikangte in England khuapi London pek panin hong delhto lo ding uh a; Japante in Tokyo khuapi lianpen pek pan hong zuansuk lo ding uh hi. Zogam a teng Zomite bek hilo in leitung mipil masa English te leh Japanese te in zong a lunggulh gam uh Zogam na hi veve mawk hi. Zomite sanga a gam uh a khangto masazaw, a vanzat uh a tangzang masazaw minamte in zong Zogam lunggulh in nuamsa uh ahih leh Zogam pen nuam takpi hiding hi.\nZomite gamdang a tun uh hangin zong Zogam ngai in Zogam thu mah za nuam uh a, Zomite nuntakzia mah thei nuam den uh hi. Hih in Zogam leh Zomi a it-huaina hong kilangsak hi. Mi’n zong a gam uh ngai, en zong i gam a ngai hilel hang cih baih mahmah hi. Gam ngaih ding a neilote in a ngaih ding uh om hetlo ding hi. Tua manin gam ngaih ding a nei a hong bawl Zomi Pasian tungah lungdam ko den ding hi hang.\nTua banga mite in nuamsa a Zolengthe Naipi Tau kim tengah a kilehsuk a kilehtoh ziahziah laitak un tung sunni zong mual ah tum dingin hong kiasuk diaidiai a, ak gil kah dingin hong kithawi diamdiam in tua tak ciang bel Zomi lasiam Lengtong Pauno in:\nKa neulai in khuamui kuan in,\nKa lawmte tawh ka kimawl thei zel a,\nHuih nung in thete hong khuan ciang,\nInn pan ka tuun aw nem in hong sam ciaiciai e\na cih hun hong tungta ahih manin naupang kimawlte leh upate, khangnote zong amau inn lam ciat zuan a nitak anne dingin a ciah liailiai uh hi. Khua hong zing a, nitak ann nek khit ciang bel Zosuan Tuailai Khawmpi kipat nitak ahih manin a Honna ah kihel dingin Zopuan silh in paknamtui kinuh in a hoih pen a kizem vive khuasungah kizui diamdiam leuleu a, khuasungah paknamtui bungpi a kibua bang liangin a namtui veuveu hi…\nZolia leh Zotang a lawmngaihte tawh a tukhawm kha, a kizuikha te mah hampha – khangkhat nuntak ciatciat! Hun pai lo in dinkhawl den leh ut mai unteh…ahih hang Zomi leh Zogam in mainawt in a pai zel kul hi. (zop lai ding) Hau Za Cin\nPrevious: ZIUSA Thupulakna: US gam sung a om Zomi te Khuado Ni – October kha Kaal Nihna Saturday\nNext: Tulaai Leitung Thuthang Tuamtuam Updates March 17, 2015\nKa Pa Nungsangah Hong Kitutpihnate – 1 ~ Hau Za Cin\nTulaai Leitung Thuthang Tuamtuam Updates July 15, 2014\nMP te leh Budget vai ~ Gin Kam Lian\nMawtaw tungpan naupangno khat kiasuk in apei in gawikhalodeuh


url: =Abaih sanlo ding thukhat ~ Pu Thangboi :: ZOMI DAILY\nposted on 11 May 2020 at 2:44 pm Lomkholna: News, Thangboi, Zomi\nLeitung ah minam itna anei phadeuh a kiciamteh pen Israel te ahi hi. Minam itlo bel kuamah omlo ding a, amau’ itdan suksan deuh cihna hi.\nKi nampi sak in “Ei pen Pasian’ teltuam hi hang. Midang tawh teh theih hilo hihang” ci phadeuh uh hi. Tuadan a ei leh ei ki pimuh deuhna (ethnocentrism) bel minam kim in akinei tek ahi hi. Eimi sung nangawn ah zong akinampi sak phadeuh khawng om mawkmawk hi. Kawlte leh Zakhaite bang tualam ah suksan mahmah uh hi.\nBabylonte hong thahat in gam khat khit gam khat hong lak ziahziah laitak un kamsang Jeremiah’ tungtawn in Pasian in Judah kumpite’ kiang ah “Babylonte’ khut sung ah ki surrender lel un” ci hiaumawk hi.\nBaihsan ding hiam?\nGam leh minam it mahmah khat’ kiang ah “Na gam, na lei, na minam leh nang mahmah na galte’ khut sung ah ki ap suk lel in” cih mawk pen hamsa mahmah kha ding hi. A mipih te’n mawhsak mahmah ding a, azi ata mahmah in zong zungkawk hiau ding ahih man in tua sawlna pen zuih hak mahmah in ka um hi.\nJudah kumpipa Zedekiah in Pasian’ sawlna mang zolo in Babylon kumpi hong lehdo hiau hi. Kei hileng zong tuaci kha in ka ki-um mai hi. “Sih leh sih” kici khamai ding hi.\nA galdona hong lawhcing hetlo a, azi atate mahmah ama’ mai ah kithat in amah zong amittang tegel kikhei khiat sak hi. Tua ban ah sikkol kibulh in Babylon gam ah asih dong thongkia hiau hi.\nBaih sanlo kan ding hi!\nZedekiah’ khit a Judah kumpi asem Jehoakhin in Babylon kumpi lehdo nawnlo in ki surrender ziau hi.\nAlamdang mahmah khat\nJehoakhin kum 37 sung Babylon gam ah thong akiat khit teh suakta kik in akumpi tokhom ngahkik mawk hi. Tua ban ah akhan sung tawntung Babylon kumpi in vak ngiat ci hi.\nJehoakhin pen migina ahih loh hang Pasian’ thumang, Pasian’ sawlna zuimi suak mawk hi. Tua ban ah kum 37 sung athongkiatna sungah kisik kikna leh Pasian’ maipha zonna khat na nei zong hi khathei ding hi.\nMore: Tulai gamvai ngaihsutna tuamtuam ~ Pu Thangboi\nLeitung pen ih deih bang in hong pai dandan hetlo ahih man in thu haksa mahmah kawmkal ah ut hetkei mah taleng Pasian’ aw mah ngai in ama’ thu mah manh teetaa ding mah na hizaw hi.\nTuteng Pasian’ Thu ka lungngaihna pan in hih thu in hong lawng lua mahmah ahih man a hong hawmsawn kahi hi. Genkhialh a om leh ngaidam, Lungdam, Mung Laan Thang (Tonzang, Zogam)\nPrevious: Ka Nu (Notes on My Mother) ~ Tung Za Pau\nNext: Bank mai ah mihon omkhawmte kiliau saklo\nPu Pum Khua Maang’ tuntaang Lungzuansialna\nNgalngam or Gaalngam Tangthu tomnokhat\nZolai alamsang ZOLUS kum 20 cinna ZOLUS Award Pahtawina\nSamuel Gen leh Anna te pumkhat suahna\nUS, Tulsa khuasung ah Zomi Pastor leh laithei mikhemkhem pawlkhat\nLaizom Sponsor pan lungdam kohna leh ngetna\nMualtung kahna pan sinkhiat ~ Lang Khan Chin


url: =Christmas a nopna ding ~ Hau Za Cin :: ZOMI DAILY\nposted on 3 December 2015 at 10:25 am Lomkholna: Article, Biakna, Hauzacin\nChristmas a nopna ding\nKum khat sung tawntung khua-ul sakai a na nasep khit ciangin December 25 niin Christmas hong tung biangbuang hi. Gim leh tawl zong dam manlo in Christmas hun kitung ahih manin lawp mahmah, nopsa mahmah ding cih a baihloh hun om thei hi. Lawm leh gual tawh kikhawl manlo, innkuanpihte tawh deihbangin hun zangkhawm manlo – khangnote biakinn puah, nupite thungen in a lawmte uh kikhawl cih bangin hun zang uh. Eima buaina lam ciat ah kibuai in Christmas hun nuamtak, tawldam tak manpha tak in kizanglo thei hi. Bangcih leng nuam in bangcih leng manpha ding hiam?\nInn ah om in na cassette player lui na lakhia a, na lenlai hun la hoih nono na kepte na ngai a, internet ah na lut a Youtube pan na lungzuanna la te na zonga na ngai hi. Na cim hong phawng mahmah taleh a lasak khit uh ciang na lungzuanna kibehlap in na cim hong behlapzaw tawh ‘kibang’ hi. CD na tengkhia a, na movie deih mahmahte na en a, a tawpna a tun ciang a ‘bei’ ahihna na phawk ziau hi. Na lawm na gualte na phone a, na hopih hangin amau zong amau masuan ciat ah manlah in nang lunglut lam hong hopih man kei a, na phone na ‘khia’ leuleu hi. Hawhna ding na thei kei a, innkong peuh, lamdung peuh, sumbuk peuh na vak a, tua mun ah zong na lungnopna ding na mu tuan kei hi. Christmas muakna paak leh innzepna hoih nono te in na Christmas lungsim a nuamsak tuan kei a, na hun a mawkna tawh kibang hi. Na duh mahmah ann na ne a, na duh mahmah meh na huan zongin na nek khit ciangin ‘lel dih aw’ na ci lel hi.\n‘Mi khempeuh a lungdamsakpa’ pian hun ah nang bek na lungdamna ding neilo in a om na kisa liang hi. Na deih mahmah, sumbuk ah minit 60 sung phial na velvel zawh ciang na lei tawh na kizem a, mite in ‘na kilawm na e’ hong ci khin ding na sak pen pawlkhatte bek in hong ci a, ‘a bangci ka le’ na kici sim giugiau hi. Lungnopna na zonzon hang na mu kei hi. A ‘piangpa’ tawh hun zanglo na hih manin na ‘lungnopna ding’ a omlo na himawk hi.\nTua manin hong piang CHRIST tawh hun nuamtak, lungnuam tak a na zat theihna dingin hih a nuai ate a kisam hiam cih ngaihsun khawm dih ni.\n1. Kizepna: Ut bangbanga kizepna pen gam khangto leh minam khangto lak ah a kithupisak mahmah khat ahi hi. Ahi zongin ‘ut bangbang’ cih ciangin mite nopmawhsak ding, mite mitkhamsak ding kizepna hilo hi. A hun leh a mun tawh kituak a kilawm taka kizepna cihna hizaw hi. Nitumna lam ah nop ni in puanpak silh uh a, nisuahna lam ah nop ni in puan san leh naipak lam silh uh hi. Numei ading nik a singlua lo, ang a gollua lo, a kigallua lo silh ding a ngeina ahi hi. Pasalte adingin pheituamtual leh ngawng-awh, puanpak leh puan tungsilh, savun khedap tawh kilawm se hi. Jeans leh T-shirt, kaihseng or phanat, puan khedap cihte zatloh ding hoihzaw hi.\n2. Hunlap ding: Kikhopna, kituahna, kimuhna ding hun a kigelsa a om leh a hun lapa tun ding, a hunlapa sep ding ahi hi. Christmas hun pen mi khempeuh in hun ‘hawmthawh’ tek a ni tom mahmah ahih manin mun tampi ah vak nuam, na tampi sem nuam, lawm tampi tawh kimu man nuam cih bang ahih manin hun dang sangin hun kigakzaw a, mite manlah zaw hi. Tua manin anne dinga hong kisam bek zong a hun ziakai cih ding kideihlo hi. Kikhopna hi in mimal kimuhna ding vai ah zong mite manlah tek hi cih theih ding ahi hi. Hun gelsa khat na neih leh tua hun sungin midang tawh vaithak na neihloh ding zong thupi ding hi.\n3. Sum pua hamtang ding: Vakna khempeuh ah upmawh hetloh sum zatnopna om vat thei hi. Hun dang banga zingciang, thaiciang ci a kingaksak theihloh, ngak dinga kilawmlo om thei ahih manin zatpah theih ding sum nidang sang-a kicingzaw a puak ding ahi hi. Khualkhua ah zin na hih sem leh na khua sangin sum tamzaw na kiginkholh ding ahi hi. Na muhnop khat mu vat thei, na leinop khat mu vat thei cih bangin kiginkholh ding ahoih hi. Sum neilo banga om lah kilawmlo, nei napi neilo banga om pen mite’n a ‘ciil’ peuh hong sa thei ahih manin mite hong muan banga om theih ding a kilawm hi. Mi’n hong lui leh nang zong na lawmte aluikhia zo dingin hanciam in, kigingsa in om in.\n4. Nek cian tam nelua kha kei in: Nek leh dawn a kiningcing mahmah hun hi a, a neilo pen innkuan in zong a neih zaha a hanciam nop hun ahi hi. Tua manin nek leh dawn paina peuh ah kingah a, kua inn peuh ah nek ding zong lecin hong kipiak ding hun ahi hi. Lawm leh gual tawh annek khop hun, niangtui dawnkhop hun, a lim a al khat peuh tawh kidiah hun ahi hi. Tua manin na nekna khat ah na nekgawp leh mun dang khat na pai ciang na neknop hangin na gil dimlua khin ding ahih manin na ne zo nawn kei ding hi. Na lawmkhat hong piak neksak kei lecin a kilawmlo suakthei ahih manin gilkiallua in na om kei nak leh munkhat ah tam neklua, gilvahlua cih bangin na om kei in. A khangto gamte cih bangin, ‘ciam’ kawikawi bek in!\n5. Lawplua kei in: Mite tawh na kituah ciang na lungdamna hi in na dahna khat hileh na gen ciangin lawplua, vallua kei in. Na kam gen khat peuhpeuh hih hun sung nuamzaw mahmah ding cih mite theihsa hi. Ahi zongin lawplua in nang bek paupau, mite gen ngai manlo cih bangin om kha kei in. Midang lungdamna, midang dahna te zong ngaihsak, zaksak in. Uang gen nuam liangin ‘zuau’ peuh tawh behlap cih khat a omlohna dingin kidawm in. Na theihte zong a theilua bangin gen kha kei in. Mite’n nang bek a thei banga hong muh ding hoihlo hi.\n6. Kitangvalsak lua ke’n: Na hatna zah thei in kitangvallua sak kei in. Na cidamna, na thahatna in a lelh ding zah in nasep hi in annekna hi in, vaksuk vaktohna ah hitaleh kidawm in. Zan sawtpi hak a pumpi gimlua tawllua in om kha cih bang kidawm in. Gualnuam lua in lu leh taw zong phawklo cih bang in om kha kei in. Hih hun nuam a bei ciang na maban na zop ding om hi cih phawk gige in. Na pumpi in a lelh ding nasep hi in nek leh dawn hita leh hanciamluatna kidawm in.\n7. Lawm deihlua keiin: Nang guak na hih leh zong phamawh sakloh kisin in. Lawm deihlua in a ginalo lawm peuh tawh na kituah khak ding hoihlozaw hi. Nungak hiin, tangval hita leh lawmte a ‘cih simsimte’ uh tawh vak, kikhawl ciin nang kilungneusak in ‘nikteng khat peuh’ ‘pheituam teng khat peuh’ tawh kizop sawm teitei, lawm neih sawm teitei cih bangin na om ken, kisikna lianpi na tuakkha theizaw hi. Tua manin nang guak na hih leh zong thuaksiam kisin in.\n8. Summetbawlna hun hilo hi: Christmas hun pen summetbawl hun hilo a, lungdamna leh lungnopna ding hun ahi hi. Na van neih khat peuh tawh metbawl theih ding hun hoih a hong om phial zongin kidawm mahmah in, Christ mangngilh in na lungsim ah sum lianzaw kha thei hi. Jesu Christ eite adingin hong kipiak khiat hun ahih manin a piakhia lam hizaw in. Piakkhiat hun a zangte in metbawlna hun tawh kipelh ding hi.\n9. Mi tungah kinga lua kei in: Mite kipiakhiazo, kipiakhia ngam cih man tawh mi tung bek ah lametna nga kei in. Na dawn ding, na nek ding, na vakna ding, a silh na teen ding mite in hong pia nuam kha mah dingi hi, nang zong mite piaksawm in; mi tung bek ah kinga lua kei in. Nang zong hanciamna nei hamtang in. Piakkhiatna ah a lianlua omlo a, a neulua zong omlo hi. Muamkhum khat piakhia te leh mawtaw khat a piakhiate lungsim pen ‘piakkhiatna’ mah ahi hi. Na piaktheihzah a tuam hi a, na piaknopna lungsim thupi zaw hi.\n10. A nuam thei pen in zangin: Hun nuam penpen hun a hih mah bangin na it na ngaih, na lawm na gual tawh na zang in. A nuam thei penpen in na zang in. Na duh na ne in, na deih na lei inla, na ut bangin na om in. Hih bang hun nuam kum khat a bei kik mateng na mu kei ding hi.\nA nuam mahmah Christmas Lungdambawl Pawi hun ah nang leh na innkuanpihte, na lawm na gualte thupha pia in na lungdamna na kota in. Amau tawh nuamsa in hun nuam, hun pha na zangta un.\nA sim khempeuh Christmas thupha kong khak hi,


url: =Zomi numeite tavuan ~ Dr. Mary Hau Lun Cing :: ZOMI DAILY\nposted on 6 January 2016 at 7:39 am Lomkholna: Article\nNumeite tavuan tawh kisai in Laisiangtho bulphuh in kikup ding thupi kasa hi. Pasien in leitung vantung leh na khempeih abawl khit ciangin mihing pen ama lim (image) leh ama meel (likeness) sunding in hongbawl hi (Pian 1:26-27). Numei pen a pasal huh dingin bawl aa, amautegel pen Pasien bawlsa na khempeuh tungah uknaza aneiding in tavuan na pia hi. Hih thute limtak ih ngaihsut ciangin numeite tavuan nam li in kimu thei hi.\nI. Numeite in eimah leh eimah “Kua kahiam? ” cih (identity) ihkitel ding kisam masa pen hi.\nNumeite in Topa Pasian lim leh meel asun ihhihlam ihphawk ding thupi mahmah hi (Pian 1:31). Tua ahih man in numeite in nisial limlang mai ah ihkipuah siel un, “Pasian lim leh meel sun kahih man in hoih mahmah ing” cih den ding tavuan ihnei hi.\nPasian lim leh meel sun nahihlam phawk khalo in nang leh nang na kihawmthawh denkha hiam? “Ka mel hoih kei, ka form maan kei, ka ci vom lua, thau lua ing, tom lua ing, kasam mahmah hoihsa keng” cih bang in naphunphun kha hiam? Tuabang aa naphunphun leh nang hong bawl Pasien akosiasia, agensiasia nahi hi.\nTuhun nungakte (nupi pawl khat zong) in eite hong piangsakpa, Pasien tawh kisut ding saang in model nungakte, mintami te peuh tawh kisut ding hanciam in, Pasian atheilo, azahtaklo, leitung nopsak na abulphuh nungakte kizepzia, kipuahzia te zuinuam uh hi. Asawt teh nikten puansilh aa kipan, vanzat inn leh lo dong na khempauh ong enguh aa tua nate ngah thei nading ahanciam luat nalam un, Pasian thuman thutak lampi pan hong pial in leitung deihgawhna, cilehsa lunggulhna, sungah (IJn 2:15) hongkiasuh uh aa, zumhuaina, dahhuaina mun tung thei uh hi.\nNumei pawlkhatte in Zomite lak, Pasien thu-um mite lak nangawn nuamsa thei nawnlo in Pasian theilo, milimbiate peuh tawh kizui kawikawi in Pasian kiangpan gamlapi paikhia uh hi. Bangzah tak in dahhuai hiam? Zo mi numeite aw, ei hongbawl Pasian hinapi, dawimangpa tawh ihkisut khak loh nading kidawm ni.\nTua ahihman in numeite tavuan amasa pen leh athupi pen in, ” Pasian lim leh meel sun dending, keem den ding hihang(Ephet 5:1-2). Tuabang ihgen ciang in numeite kipuahlo ding, khantohnate pampaih ding cihna hilo in, akilawm akituak ciang khinkhai thei aa, Pasian mai leh mite mai ah akilawm ciang ihngaihsut theihding thupi kasa hi.\nTuabang ahih kei leh, koici bang in Pasian lim leh meel ihkem zo ding hiam? Nupi ihhi zong in, nungak ihhi zong in eihong piangsakpa Pasian mai ah kiniamkhiat in, ama pahtak nading in ih nungta ding hi. Nakhempeuh ah ihTopa Pasian pen amungpi in koih den in, ama deihte deipah in, ama deihlohte ihdeih kei ding hi. Tuabang aa Topa Pasian ihzon ciang in ihlungsim deihnate amahmah in hong kicingsak ding aa, Topa lim leh meel asun tanute ihsuak ding hi. Topa Pasian tawh ihkisut toto ciang in, leitung nate hong vukcipna pan suakta in, ihlung zong hong nuam toto ding aa, Pasian eitung ah honglungdam ahihman in ihsep ihbawl na khempeuh mapai in ihdaupai semsem ding hi.\nII. Zi in Pasal huh(support )ding tavuan nei hi\nPasian in numei masa Eve abawlna thu in ” a pasal, Adam ahuh ding” ahi hi. Hihpen Pasal nei numei(Zi)te in ihseploh aphamawh Pasian hongpiak ihtavuan ahi hi.\nTua ahih leh zite in Pasalte bangcibang in huh thei ding ihhi hiam? Laisiangtho bulphuh in ihngaihsut ciang in zite in apasal thu mang leh, Pasalte ahuhtheihna lianpen hi ciin ka ngaihsun hi. Zite in apasalte thuman ding pen Laisiangtho deihna hi.(Ep. 5:22-24).\nNupi pawlkhat in apasal ukna mang cihthadah amau ten apasalte uh uk nuam zawsop uh hi. Innkuansung thuvaihawm makai ding pen pasalte hizaw hi. (Meigong te sim loh). Zite pen apasal sang in pilzaw taleh, cidam zaw taleh innkuan lutang pen pasal mah ahi hi.\nNupi pawlkhatte leuleu in ” Ka pasal in hong it mahmah ahihman in kei thuthu in kai ning” ci-in lehtat taleuleu hi. Nupite zite aw ihpasalte hong-it hong muannate ahilo lam in zang khial kei ni. Banghang hiam cih leh tuabang gamtatna in Pasian thupiak apalsat ihhi hi.\nPasian thupiakte ihzuihciang in Pasian kiang pan hongpai thuphate ihngah theipan ding hi. Tuabang hilo in Pasian hong thupiakte ihzuih kei leh ihinnkuan sung ah ihngah ding thupha, “cidamna, lungnopna, neih le lam, khantohna ” cihte ihtaan khading uh hi.\nAhizong in zite thuak zawh loding zah aa gilo, khut zang den keei a kihtak huai pasal pawlkhat omzel aa tuabang pasal aneikhate in pum thuak mawk ding hilo in, beh le phung, pawlpite tawh hoihtak in kikum aa thuhilh ding aa ahihzawh kei leh kumpi upadi bang aa sep huaite septoh ding hong kul ding hi.\nIII. Zi (numei)te in tate kep ding tavuan ihnei hi.\nNupi (zi) te in tate hoihtak aa khantoh sakding tavuan lianpi ihnei hi. Pasal ten tavuan neilo cihna hilo in numeite tavuan lianzaw icihna ahi hi. Ihtate Pasianthu leh gamtat hoih, lungsim hoih hongneih zawh nading in hong pattah sak ding pen, saangsiate, sunday school siamahte bek peuh hilozaw in ei “nute” mah athupi pen ihhi hi.\nNupite aw, nangman zuauthu gengen napi, tate kiang ah “mi khem ken” nangmah thadah napi tate kiang ah” ki zen un”, nang ma’n mite gensiasia napi natate kiang ahi “mi gen sia ken” cihmawk pen thu hilo hi. Na inn sungah nangmah mah in Laisiangtho sim ngeilo, thungen ngeilopi, tate kiang ah”Pasian zahtak un, Laisiangtho mun lotngah un, thungen den un” ci aa sawl pen thu mahmah hilo hi. Ei Zo paunak ah ” Sakhi api san, ano san” ci ahihman in nupite in tate aading limhoih i lah ding tavuan lianpi ihnei hi.\nNupi (zi) te in tate kepding, cinding tavuan ihnei hi. Pawlkhatte in atate donlo khoilo in, milak ah khahzau in mipite nawngkaisak den mawk uh hi. Naukep pen pasalte tavuan hi zenzen lopi, apasalte uh peuh naukem sak cingsak in amau tu ziauzuau uh hi. Tua pen mibatna, picinna bang in ngaihsun laidep uh hi. Tate limtak aa kem nuamlote pen Pasian thupiakna adonlote mah ihhihlam ei nupite’n phawk in kipuahpha ni.\nNasem aa kuankhia ahilo, inn-aa om zite in napasal anasepna pan hongciah ciang in gim mahmah, khat veivei nasep asenpii loh hun ciang in napasal naucing peuh, nasem peuh in sawlkei in. Phun daidai kei in. Atawl dam theih nading in tuivot, niangtuite pia in maitai tak in navaidawn den in. Tuabang nahihteh napasal nang tung ah hong lungdam ding aa, innkuan sung hong nuam in Topa Pasian in thupha hong pia ding hi.\nEi Zo mi numei pawlkhat leuleu, Pasianthu kin lua, uklua cipong in, a inn ah limtak om ngeilo in, apasal, atate leh a-innsung vaiteng nusia in vakvak mawk uh hi. Antang, thungen, thuhilh cipong in ama innah om ngei lo in mi-inn teng ah vak kawikawi in ama tavuan taktak pen thudon khalo uh hi. Zo mite ihpaunak sung khat ah ” Pasal vak hat in sum leh pai mu aa, numei vak hat in thusia mu hi” na ci hi. Pasian in nupi (zi)te pen inn leh lo, tu leh tate tung ah ihsep ding aa hongpiak tavuan pen sem lopi in Pasianthu gen, thungen aa vakvak ding in hong deih masa locih phawk tawntung ni.\nIV. Numeite leh apualam aa nasepkhiatna\nNumeite leh apualam aa nasepkhiatna icihciang in leitung pilna leh siamnate zangkhia aa, mi manpha suah nading cihnopna ahihi. Piancil 1: 26-28 ah Pasian in Adam leh Eve leitung ukna zaa napia hi. Leitung uk cihciang in, leitung leh leitung aa om na khempeuh anei (possess)pen Pasian hi aa, mihingte in tua Pasian neihsa leitung pen Aneipa deihna tawh kituak aa uk ding (steward nasempi) te ihhi uh hi. Tua nasepna sung ah pasalte sepding aom mahbang in numeite sepding leh septheih nangthu (right) zong Topa in hongpia hi.\nTuhun ciang in Pasian hehpihna tawh pilna, siamna, theihnate khangto semsem in Pasian in hong lamto ta hi. Numei te’n amau pilna leh siamna zui in apualam nasepna hitaleh tavuan lian pipi hitaleh asem tampi ih omtahi. Nidanglai in Zomi numeite pen laitheilo in lokho ding bek, inn nasem ding bek in kizang hi. Ahizong in tuhun ciang in leitung pianzia te hong khangto in numeite zong pilna, theihna kibehlap to bek thamlo in tuate zontoh thei nading lampi zong kihong seemseem ahihman in lungdam huai mahmah hi.\nTuatawh kisai in, tuma kum(30) laikhawng aa kipan nitumna gam lam pan in “Feminism” (Numeite bulphuh ngaihsutna) kici khat hong piang khia in leitung mun tuamluam hongzel hi. Feminism pen akizat zia nam tuamtuam aom hang in nampi(2) in kikhen thei hi. Khatna pen “Biblical Feminism” (Laisiangtho tawh kituak aa numeite aading ngaihsut na) hi aa, anihna pen “Secular Feminism” (Leitungzia bulphuh aa numeite aa ding ngaisutna) ahi hi. Secular Feminism a-uangpaite in na khempeuh ah pasal leh numei kizakim hi cih nakgen uh aa atawpna ciang in zite in pasalte thusim nawnlo, demgawp in, pasalte sep khempeuh sem nuam in numei ahihlam nangawn uh mangngilh uh hi. “Biblical Feminism” (Laisiangtho tawh kituak aa numeite aading ngaihsutna)te in ahih leh Pasian lim leh mel ihsutna leh Pasian in leitung nate tung aa ukna hongpiakna ihbulphuh hi. Atung aa No.I , aa ihgente pen Biblical feminism pan aa hong pai ngaihsutna ahi hi.\nKong it Zo mi numeite aw, Pasian hongpiaksa ihpilna ihsiamnate tawh Pasian in eisepding aa hongpiak tavuante ihsep tohtoh ding pen Pasian deihna ahi hi. Tuhun ciang in numeite in nasep lian pipi, zato siavuanpi, sitni, engineer, saang siapi cihte ah asem ki-om khinta aa biakna lam ah zong Laisiangtho sang sia, Pawlpi kem Pastor, missionary, evangetist, cihte zong numeite in semta hi.\nTua ahih man in ei numeite in Pasian hongpiak ih”talent”te phumphum nawnlo in Pasian hong deihsakna teltak in kansiam in ahoih pen, asang pen ihtun nading ih hahkat ding hi. Ih innkuan, ih minam, ihgam ihlei apuoh zote ihsuah zawh nading leh Pasian min athangsakte ihsuah nading in Pasian in hongdeih hi.\nTuabang ihgen ciang in, midangte simmawh in, thangpaai in vadem gawp ni cihna hilo zaw in Pasian hongdeihsakna tel in, tua ei aading aa Pasian hongpiak ngimna hoih vissionte ihtunzawh mateng hanciam ni cihna hizaw hi. Tuabang ihtun zawh nading in, ei leh ei kineumuhna, thadahna thaneemnate Topa min tawh, paaikhia in cihtakna, thumanna, hanciamnate tawh ihsep nak leh Topa Pasian in hong gualzawh pih ding hi. Zuauna, zulhtatna, hazatna, ki-elna leh ci leh sa lungsim khempeuh paaikhia in lungsim hoih, lungsim siangtho tawh Pasian en gige in ihnuntak nak leh Pasian in asangpi ah hong lam toto ding hi. Zo mi numeite a etteh huai, mipil, misiamte ihsuah nading Topa Pasian in thupha hongpia ciat tahen. Rev. Dr. Mary Hau Lun Cing\nPrevious: Gamdang aom/teng Zomi te theihhuai kasak ~ Siam Khaute\nNext: Min gelhzia kikupna ~ Tual Khan Suan\nMipilte Christmas Letsong (The Gift of the Magi) ~ TK Lian\nTulaai Leitung Thuthang Tuamtuam Updates August 4, 2014\nKammal kilawm pawlkhat (azom 21 August 2015)\nSuahtaakna ih zuunsiam tatak hiam – Can we really handle freedom?\nI nisim nuntakna le Motivation ~ Tg Candle\nPhalbi hunsung khutdawn khedawn votluatna pan bangci kidalding ~ Hau Lun\nZomi kipawlna tengin Thukhunpi zattek kul (ZID Constitution)


url: =Japan te’n Kawlgam ah mawtaw amawkpiak uh dinkhawl photding ~ ZD :: ZOMI DAILY\nJapan te’n Kawlgam ah mawtaw amawkpiak uh dinkhawl photding ~ ZD\nposted on 2 December 2016 at 4:33 pm Lomkholna: Japan, Myanmar, News, Sawltak\nAbeisa hunkhatlai in Japan “Nippon Foundation” panin Kawlgam ading huhna in mawtaw 100 val pia uh a, tuate pen zatlohin Rangoon Ear, Nose and Throat Hospital ah kikoihcip cih nungdiak in Social Media ah hong minthang mahmah hi. Tuabang in zatloh in akikoihcip atheih uhciangin Nippon Foundation te’nzong mailam ah huhna Donations piakding ageelteng uh dinkhawlsak photding ci’n Nippon Foundation pan Takehiro Umemura in Irrawaddy te kiangah genkhia hi.\nTua mawtaw tepen Kawlgam muntuamtuam aom zato te ah zatding in Nippon Foundation te’n apiakkhiat uh himahleh tudong zatloh in kikoihcip in, kekseugawp liangta hi.\nTakehiro Umemura in agenna ah Nippon Foundation panin Kawlgam sungah zatding in hibang in mawtaw kapiazel uh cihi. Mawtaw apiakte uhpen athak sitset ahihzenzen lohhang in akizangthei ahoihlai vive apiak uh hi a, 2012 kum akipan Kawlgam sung aom zato te ah Ambulance in zatding in apiak uh ahihi.\nTuaban ah Nippon Foundation temah in hih mawtaw te apuahkikna leh Ambulance in zattheih nading phalna ngetna asumbeite akipan apiaksak uh hilailai a, Ministry of Health and Sports te tungtawn in huhna apiakkhia zelzel uh ahihi.\nNippon Foundation pan thunei te genkhiatna ah 2012 kum akipan Kawlgam zato ah zatding in Ministry of Health and Sports te tungah apiakkhiat uh mawtaw pen akigawm in 249 phakhinta cihi.\nRelated: China in gamdang galphual kibawlbeh loding hi ci\nNippon Foundation te’n mawtaw amawkna pia, Kawlgam ah puak, apuahnading sumbei tezong piaksak cihi. Ahi zongin Kawlgam Ministry of Health te’n hih mawtaw te Kawlgam sungah zangding hileh sum tampi beiding ahih manin, tua sum beingamlo cimawk hi.\nA piakhia te adingin alawp huai hetloding himawk mahhi. ZD Sawltak #zomidaily\nPrevious: Thai kumpi tokhum in kumpi takding pulakta ~ TK Lian\nNext: India Supreme Court in National Anthem leh Flag zatding thukham abawlna thu etpakna ~ TK Lian


url: =Baal leh Cidamna. - Laibu Saal\nHome > Cidamna > Baal leh Cidamna.\nBaal leh Cidamna.\nBaal pen tha namkim a ki hel cidam nading in a manpha mahmah meh nam khat ahi hi. Ih duh daandaan sa,ngasa, kaikuang cihte tawh ahi zong, mehteh tuamtuam tawh ahi zong, amah kia bek ahi phial zong ki tuak mahmah in zong lim mahmah hi.\nBaal sungah Vitamin A, Vitamin B, Vitamin C, Vitamin E, Viber dat cihte baan ah Potassium, Magnesium, Calcium, Copper, Protein(Sadat) cih datte zong ki hel lai ahih manin Baal namkhat bek ih nek nangawn ciang tha namkim hong piangsak thei meh na hi mawk hi.\nAalu sangin bal sungah viber dat a zahthum in tam zaw ci hi. Tua ahih man in baal pen tamnek luatloh hangin gil hong vah baihsak hi. Viber dat tam mahmah napi pumpi hong thausak thei Calorie tawm ahih manin a gawng nuam ten zong hunman in nekhuai hi.\nBaal pen adang mehte tawh a kibat loh alamdang deuhna in Baal huan in a sat mahmah hangin a sungaa kihel Vitamin E kiam tuanlo in tampi tak om lai veve hi.\nBaalin hong piaktheih cidam nading hamphatnate\n- Mittha hatsak hi. Mit natna tuamtuam damsak hi. Mittang’anelna ahoih bek dingin kem thei hi. Mittang kiim aa vunte zong cidam sak thei lai hi.\n- Pumpi sungah Oxygen kicin loh hangin asia cell pawlkhat mun ah zong cell thak a pian theih nading in huh hi.\n- Muk damlohna,muk puakkham in ki tapna pan damsak thei hi.\n- Guh leh taang cidamin athahat nading huh thei hi.\n- Sisan sungaa a khumdat omzah pongman sak hi.\n- Gawl bawkna, Thyroid hormone manloh natna te damsak thei hi.\n- Pumpi thaguite cidam sak hi.\n- Lungzing, lungap, luaksuaknate damsak thei hi.\n- Vun damlohna tuamtuamte damsak hi.\n- Sampulhna pan dal thei bekthamlo in sam cidam sakin vom sak hi.\n- Chorestrol phazah zong pongman in kem thei ahih manin thauluatna pan hong dal hi.\n- Pumpi ci leh sa zong cidam sak in a khangding bangin khangsak hi.\n- Sikhang kiamsak thei hi.\n- Taneih theih nadingin zong huh hi.\n- Ha leh hanii zong cidam sak hi.\n- Tuap cidam sak hi.\n- Pumpi lungsim gimluatna pan tawldam sak tuam hi.\n- Pumpi gihna kiam sak thei in hong gawngtuam sak hi.\n- Khuazakna hoihsak hi.\n- Liamma te dambaih sak hi.\n- Gilpi thahat sak hi.\n- Pumpi asung tawnglam cidamna ding ahuh mah bangin pumpi vun zong ngeksak in hong moisuah sak hi.\n- Sungpai theih tawntungna pan damsak hi.\n- Pumpi natna dalzawhna hatsak hi.\nKi Dop Ding\nBaal pen cidam nading in hoihtah ci-in a ki samzah saang tamnek luat ding zong hi sam lo hi. A hoih bek nek theih ding ki sam hi.\nBaal sungah Oxalates a kici dat namkhat in pumpi ading guu piangsak thei hi. Tua ahih manin Baal pen met khit phet huan pah nek pah ding hilo in zankhat tui sungah diah phot ding kisam hi.\nTua ban ah, tua Oxalates a kici dat in Gout natna ahi guh leh taang natna leh kal ah suang thamna pian nading thapia thei ahih manin Baal meh pen a so venven in huan photin a min mahmah bek nek huai hi.\nA tungaa Gout natna leh kal natna anei te in baal meh pen ki dekding hoih zaw aa a ki dek zolote in Calcium dat tam a ki hel Keel Nawi, Bawng Nawi cih bang tawh mehkhop ding ki sam hi.\nPromise Pauk ,\nNutritional Value of Taro Root and Taro Stem,\nItem Reviewed: Baal leh Cidamna. Description: Rating: 5 Reviewed By: Cinpu Zomi


url: =Africa gamsung aleng Air Algerie te vanleng khat mi 116 pua in Burkina Faso pan Algeria khuapi zuanin alengkhia hi a, Radar panin ki muzo nawnlo cih thuthang khat omleuleu hi.\nBurkina Faso khuapi ahi Ougadougou panin alengkhia hi a, Ari Navigation Services te’n alenkhiat khitzawh Minute 50 khitciang Radar pan kimuzo nawnlo cihi. Hih amancip vanleng pen Air Algeir Flight 5017 hi a, Swiftair MD-83 namte ahihi.\nSpanish Airline Swiftair te genkhiatna ah hih Flight 5017 tungah Passengers 110 leh Crew mi 6 tuang uh cihi. Burkina Faso panin Algiers zuanin nitak 9:17pm EDT Wednesday ni in alengkhia hi a, 1:10am EDT Thursday ni in atungdingpen tudong ki thuzakna omlo, Contact ngahlo hi ci’n Swiftair in genkhia hi.\nTusung pen vanleng buai in kibuai ngeingai a, asi aliam zong tampitak omkhin hi. Alamdang mahmahkhat ah Malaysia te vanlengmang pen MH307 hi a, nungin aki kapkhia pen MH17 hileuleu hi. Tu’n Africa gamah AH5017 mangcip leuleu cihi. Sagih “Seven” Number pen kibang citciat hi. Bangdeihna aomtam?


url: =PHUAK TAWMTAWM.Agelh ~ Col. Khen Za Moong (Retired) - Laibu Saal\nHome > Thuluui/Articles > PHUAK TAWMTAWM.Agelh ~ Col. Khen Za Moong (Retired)\nPHUAK TAWMTAWM.Agelh ~ Col. Khen Za Moong (Retired)\nAgelh ~ Col. Khen Za Moong (Retired)\n1. Phuak cih pen minphuak cihnopna hi. Naungek a suah khit the, min kivawh hi. Min kipia hi. Tua pen minphuak kici hi. Naungek min phuahdan pen taang ngeina omsa hi. Min in tap nei hi. A tapte’ deihna bangin, a tapte pahtawina-in, a tapte’ thu khatpeuh pulakna in, a khiatna kidawkin min kiphuak hi. Ki-itna kingaihna kiphawkna kipahtawina ki-upna cih bang aa kilawm a kituak aa kiphuak hi. A kilawmlo a kituak loin kiphuak nuamlo hi. Min kipualah thei ci-in upna om hi. Nate khempeuh in zong min nei tek hi. Naungek suakthak thakte min a kiphuahphuah mah bangin, nate zong a thak a pian’ simin min kipia hi. Tu ciangin nalamdang tampi a pian’ ciangin eikam a, ih lawh theihloh ih phuah theihloh, a pianna bul oana min kipia-in kilo hi. Phuah tawmtawm ding kullote kiphuak tawm loin, a pianpih minin kilo lel hi. Tua a pianpih min oen, ei pau ei kam hiloin, a pianna mun a piangsakte’ pau leh kam hithei hi. Min kiphuak tawmtawm pawlkhatte, kul hiam? Ngaihsut huai hi. Thuman(honest) Thutang(frank) citak(serious) maw cihhuai om hi.\n2. Ih Tedim Khuapi laizang munkhat ah, zunbuk om hi. Pasal leh numei ci-a khenna lai kisuang hi. Pasal leh Numei ci-a kam omsa taang ding, phuak tawmin, i biakna min daisakna simmawhna cih theih ding, min kisuang hi.\n3. Ih Tedim Khuapi meitaang pen datmei hi. Tuitha pan dattha(electricity) hi. Datmei a pian tuungin i pu i pate in, phuaktawm ding ngaihsun loin, kilawm kituak sa-in datmei mahin na minvawh in, na lo uh hi. Tuitha tawh piang datmei (hydro power electricity) ahih hangin, i mei pen datmei mah hi lel hi. Khuaphelep mei a ci pawlkhat om tazen hi. Khuaphelep pen “Lightning” hi. Kawlte’n “Liatsilet” ci hi. “Lightning” ah dat tuamtuam kituak-kisukha a, datmei(dattha electricity) piang hi. Kawlte’n “Liatsilet” a cih khuaphelep pan, “liatsitdat” (electricity) piang hi ci hi. Tua ahih ciangin i datmei pen khuaphelep mei hi loin, khuaphelep piangsak “dat” tuamtuam kituahkhak kisukkhak cianga a piang, dattha-datmei hi. Sathau kithunna set in “Generator” kipeisak aa tua panin datmei (electricity) a pian banga, tuitha in “turbine” kipeisak aa tua pan “Generator” kipei sawn aa tua pan datmei (electricity) piang hi. Khuaphelep hilo hi. Datmei hi.\n4. Ih Tedim Khuapi mun tuamtuam pana kimuthei dingin naipi khat om a, tausang inn kibawlsak hi. Tausang inndawn kimkotah nai kikoih a, gamlapipi pan kimu thei hi. Mubek lo a nai satzah a ging kiza dingin ‘long’ zong kiguan hi. Mangkamin “Clock Tower” hi a, Kawlkamin “Naiyisin” hi. Ei kamin “Naipi, Naisangpi, Naitausang” kici thei hi. Mun khat khatat Tedim Lengthe ci-in kigelh thei hi. Lengthe pen la-kam hi a, the a cihna hi. The pen gam sunga (sim lam a) sing sang dawn pan, khal(summer) cianga khuang hi. Khuakhal tahi ci-a taangkona khat zong hi. Naipi in a sun a zan, tuk phalbi khal khen loin ni khatin nai 24 sung nai satzah lakin ging hi. Nail leh The kitheipih theilo hi.\n5. ABM Sangmangte’n i Khamtungah Tapidaw biakna hong laktoin hong paukto hi. Kazin siate tawh hong kithuah hi. Mangkam Christian pen Christ nungzuite cihna hi. Kawlkamin Kawl-aw-in Kharihyan ci hi. Ei kam phataka a theih ma-un a tomin Tapidaw min hong phuah sak hi. Kawlkam in (Tapyidaw) hi a, ei kamin nungzuipi cihna hi. Tu ciangin Tapidaw min taangin min tuamtuam om hi.\n6. ABM Sangmang zomin RC Piancit Phungzite hong pai-in RC biakna zui tampi hong om hi. ABMte pen Tuiphum hi-in, a dang Pawlpi tuamtuam (denomination) zong om hi. Ahih hangin a vekpi-in Topa Jesuh nungzuite vive hi-in Tapidaw (Christian) hi. Tedim Khua sungah pawlpi Biakinn tampi omin a min uh zong a tuamtuam hi-in Christ nungzui Christian, ei kamin Tapidaw vive hi napi, khatvei lai-in khat leh khat kiholo zah dongin om hi. Zangkong semah Pawlpi leh Lai Siangtho Sang kigawm za kiim om ding hi. Ei Zomite sungah hizahin kipawlkhat lohna om leh, Topa Jesuh hong kam vaikhak, “Note kong it bangin note zong khat leh khat na ki-it un” a cih, bangzah dongin zuizo ding i hiam? Minphuah tawmtawm hang ahi ding hiam?\n7. Nekkhawmna ah, pangmoh ahih kei leh moh ki-atnen in, kizang hi. Tapidaw sia pawlkhat in moh ci loin “khomun” ci hi. Khomun bang kam hia bang a cihna hiam thei lo uh hi. Moh hi gegu, khomun bang kam hiam bang a cihna hiam thei lo zel uh hi.\n8. Ngeina tuamtuam Biakna tuamtuam a hun zui-in kihei a, kikhel a, kha nuntakna leh pumpi nuntakna lam aa khantohna khatin kingaihsun thei hi. Ahi zongin uangluatna luangkhen’na (extremism) zah donga phuah tawmtawm tawh a kizop khak loh ding thupi hi. Mihing in kha leh pumpi nei a, biakna pen kha-lam hi a, nuntakna pen pumpi-lam hi. Kha-lam ading Tapidaw suak i hih manin siangtho hi. Topa Jesuh thei ding, a thu um ding, a nung zui dinga Topa Jesuh upmuan’na (Faith) hi aa, sih ciang aa kha in tawntung nuntakna ngah aa vantung Pasian gam tun’na hi. Pumpi in leitung nuntak sungin Topa Jesuh thuhilhna tawh kituak aa, ngaihsut ding, sep ding, bawl ding, gamtat ding hi aa, thupha (blessing) ngah na’ng hi. Tapidaw upna leh nuntakna pen a tomin tua hi. Upna tuamtuam nuntakna (gamtatna) tuamtuam piang sawnsawn a, Topa Jesuh thuhilh(doctrine) pan, pialna phuah tawmtawm ahih loh ding thupi hi. Mo kilakna vaihawmna leh siguina vaihawmna munte ah, i biakna leh ngeina tawh kihual kituak ding thupi hi. Innkuan vai Sanggam unau vai Sungh leh pu vai-a vaihawm ding hi. Phuah tawm “Go Pakatanah”nsuahsak loh ding thupi hi.\nEn a diksak ding maw? A dik ending maw? A diklo diksak ding maw? Endik pen Editor a cinuam hi. Mangkam hi-in, lai kaikhawm, laigual, lailem, tadensa bawlte cihna hi. Kawlkam zong Editor mah zangzaw hi. Sati zong ci hi. Editor mah zathuai zaw hi.\nTavuan a ci nuam hi-in, kizopna om lo hi. Tavuan pen sepding bawlding cihna hi. Tavuan kipia-in tavuan kinei hi. Mi khat in a mawhna hanga sepna thuakna mun pen thong hi. Mawhna pen mawhmaina nget ding hi-in mawhna pau-a na khatpeuh sepding bawlding cih om lo hi.\nPeace a ci nuam hi. Peace pen kilemna, gal om lohna, thu ngawngkai om lohna, ki-it kingaihna omna cihna hi. Daihna pen a ging omlo-a nawngkai sakna omlo-a sip didena hi.\nTV zong melmuh tongsan kici hi. Melmuh tongsan cihpen lakam hi-in, kimu-a kiho cihnopna hi. TV ah mel kimu bek a, kam sanga kihona om lo hi. Radio, motor-car, telephone, tembaw minte banga a kisang a kizang khinsa hi. Ngaihsiam cihte zong limtak ngai ding teltak thei ding (theikhial lo ding) cih kamte om zo hi.\n10. Lukhunelkai kici lukhumeinei pen puantual (gown) tawh kithuah a, College leh University pan a, degree (bwe) ngahte pahtawina kizepna hi. Laion tawh kizui-a ciaptehna tuamtuam tawhkizeem puantual (gown) leh lukhumeinei kibawl hi. Sang pan tan sawm (matriculation) ongte College leh University kahthei a, laisin zom thei hi. College leh University pan, hun ciangtanna hunt hum om a, hunk hat zawh ciang-on ciangin degree (bwe)zote in kipia hi. Hun khatna zote in Bachelor Degree (Weikza Bwe) ngah hi. BA, BSc cihte. Hun nihna zote in Master Degree (Maha Bwe) ngah hi. MA, MSc cihte. Hun thumna zote in Doctorate (Paragu Bwe) ngah a, Doctor min ngah hi. Tu ciangin ei Zomite sungah College leh University ong tampi om a, lungdamhuai mahmah hi. Doctorate ngah zong om kawmkawm ta hi. A diakdiakin biakna lam pan lampelh lamdawt om thei in, biakna sangte pan zong, Doctor min kipia hi. Laithei Kaisiam, Thuthei Thusiam, Laioil Thupil cihte a, a sangpen samipuai ongte in Doctor min ngah a, pahtakhuai mahmah hi. Nidangin Doctor nam khat bek kitam theih hi. Zato Siavuante hi. Ph.D, tam lo a, a omsunte kilanga kisang muhhi. Tu in a tuamtuam om ta hi.\n11. Pu Pi Pa Nu Taang Lia cih minte tu ciangin kitam zat thei mahmah hi. Taang leh Lia pen lakam hi a, tangval leh nungak cihna hi. Laphuahna bekah kizanga kampauna lai-atna ah kizang lo hi. Taang leh Lia kizat tungin tan sawm ongte min, tadensa-a hong suah ciangin, Mg Taang….leh Ma Lia…. ci veve hi. Tu in zong, pasal khat in a min mai ah Pu a zat leh, Kawlte’n U Pu ci veve hi. Pasal leh numei khenna hi-in ei-a dingin kul lo hi. Ih min in pasal leh numei hong khen hi. Kawlte’ min in khen lo hi. Tua hangin U Daw Maung Ma zang hi. Ih pa’pa leh a sanggam pasalte-pu, ih pa’ nu leh sanggam numeite-pi, ih pa’ sanggam pasalte-pa, ih nu sanggam numeite-nu ci hang. Tua banah ih nu lamte pen i pute hi. Uham pasal khempeuh pu ci-in, khanglai pasal khempeuh pa ci-in, uham numei khempeuh pi ci-in, khanglai numei khempeuh nu ci le’ng, ih pa lam leh ih nu lam-a ih pianna, ih pu ih pi ih pa ih nu tektek khempeuh, a neusak a niamkhiat a zahtak bawllo suaklo ding hiam? Kihona kampauna ah, kamsiam in, ih pu’ hual pu, ih pa’ gual pa, ih pi’ gual pi, ih nu’ gual nu, ei sanga uzawte u, ih cih ih sak pen, ih taangngeina hi. Thuhenna leh lai-atna ah, Pu Pi Pa Nu Taang Lia kizang ngeilo hi. Phuahtawm hi.\n12. Taanglai pek a kipan taangthu kante’n a muhnate uh laibu-in atin ciaptehna nei uh hi. Ei Zomite’ taangthu zong a ki-atna laibu tampi om hi. Mongolia pana piang, Tibet kantana Kawlgam tung, Kawlzang ah pawl khat thaam a, pawl khat Khamtung gam tung, cih ciang dong pen, a tam muhna leh thukimna hi. Citheite lungkimte taitai loin, haksatna tuakte guallelte in, “tuisianna gamnona” zongin kikhinkhin hi.\n13. Chin (Tsin) Dynasty leh Chou Chao Zhou nampite tawh minamgui kizom ding banga pulak nuam om tazen hi. Lai nei ngei-a savun tunga ki-at hi a, ui in hong neksak hi ci hi. ( copy khat bek om maw? Ki-at kik thei lo maw? Mi khat bek in thei maw? Banga kimang ahi tam!)\n14.Paisuk patio lokhawh singpuak haksatna, mualsang mualkuam tungin minam min zong, Zomi Laimi Cho Khumi Asho cih bangin a tuamtuamin i kilo hi. Kawlgam leh leitung gamdangte ah Chin-in hong kithei hi. Kumpi vai leh nuntakna sepna bawlna vai-ah Kawllai Kawlpau siamloh phamawh hi. Theih semsemp pil semsem na’ng Manglai Mangkam siamloh phamawh hi. Phuah tawmtawm ding ngaihsun loin, Chin min tawh, Kawllai Kawlpau leh Manglai Mangkam siamin kipumkhat na’ng leh khantoh khop na’ng, Chin mite khempeuh kithei kikhawl semkhawmin, kikep kihuai kipan’pih siamin, Chin minam leh Chin min, thang ta hen.\n3.12.05 – 1st Zomi Seminary\n12.8.06 – 2nd Zomi Seminary\nAa a gente hi.\nZomi eLibrary/Laibusaal in hanciam in aki tei/type ahi hi.\nItem Reviewed: PHUAK TAWMTAWM.Agelh ~ Col. Khen Za Moong (Retired) Description: Rating: 5 Reviewed By: Cinpu Zomi


url: =Malaysia, Klang ah Gas bung puakkham, nupi khat liamgawp :: ZOMI DAILY\nposted on 21 August 2016 at 9:13 pm Lomkholna: Malaysia, News, Sawltak, World\nMalaysia gamsung Klang veng aom innkhat panin tuni 21 August (Sunday) ni in apuakkham khat om in nupi khat liamgawp cih theSun Daily pan kiza hi. Selangor Fire and Rescue Department te genkhiatna ah tua apuakkham pen anhuanna Gas bung pan hidinghi ci uhhi.\nSelangor Fire and Rescue Department te genkhiatna ah tuni zingsang 6:30am hunin Klang veng ah apuakkham khat om cih hongki zasak a, Sungai Pinang Fire Station panin meiphel mawtaw khatleh meiphelhding Fire Fighter mi 7 in kadelhpah uh ci’n genkhia hi.\nHih apuakkhapna munpen Taman Saga, Meru sung aom inn dawlnih aneu in akilam Double-storey Terrace House tepawl hi a, tuasungpan apuakkham cihi. Aliam pen nupi khat hi a, apumpi tung meikatna huaisia mahmah ci uhhi.\nStatement aki khahkhiatna ah apuakkham simloh meikang meikuang cihbang omlo cihi. Ahi zongin apuakkham hangin innpen 90% bang siacipgawp a, innnuai anhuanbup pan akipan inntung kahlei dong siacipgawp cihi.\nBangzah in apuakkham thakhauh hiam cihleh inntungkhuh nangawn lengkhiagawp ciliang hi. Aliamnu zongpen apumpi ii 80% bang meikanggawp ahih manin, Tengku Ampuan Rahimah Hospital ah kipuaksuak pahhi.\nHih innsungpan Gas bung puakkhampen thakhauh phadiak a, aveng te inn 5 zong siacipgawp ciliang hi. Inntek nupinu pen limliam mahmah a, ahi zongin apasal leh atate 3 pen bangmah liamluatna omlo bilbel hi.\nThunei te’n bangcibang in puakkham cih athu kancianding uh cih kiza hi. ZD Sawltak #zomidaily\nRelated posts: Malaysia Selayang – Kepong lamzikpi tungah palik te’n mi 2 kaplum\nHih website ah Article & News 5919 valkhin hi. Suahsaknop aomleh zomidaily@gmail.com ah kipuak theiden hi.\nPrevious: Pau le Lai ~ Rev. Hen Khan Go\nNext: Mipi mai ah siangtho, a guk a mawh nei ~ Tual Khan Suan


url: =Pope Francis in Natna Thuaklo a Sihsakna Nial\nNEWS World News (Zo Kam) Pope Francis in Natna Thuaklo a Sihsakna Nial\nLast Updated on Tuesday, 18 November 2014 08:26\tWritten by Tongsan Admin\tTuesday, 18 November 2014 08:16\nItaly gam a Catholic siavuan siamte kipawlna khatin damlo cina gimte natna thuaklo sihsak theihna (Euthanasia) ding a sawmna uh tawh kisai Pasian thu tawh kilehbulh hi ci-in Pope Francis in nung November 8,2014 (Saturday) ni-in khauhtak nial hi. Tukha kipat lamin American numei Brittany Maynard in khuak Cancer nei a, ama lunggulhna tawh kizui-in siavuante’n zatui tawh natna thuak loin a sihsakna uh zong Vatican pan zatui siam mahmah thunei khat in “Hih thu pen maizum huai bek hi loin mihing khat leh khat kineubawlna hi”ci-in mawhsakna pulak hi.\nPope Francis in zong tua numeinu hang bekin hih thu agen hi lo a, Euthanasia (natna thuak lo a sihsakna), Abortion (numei naubu sunga nau siatsakna) leh Vitro Fertilisation (numei naubu sungah Science lam pilna tawh nau piansakna) cihte pen Pope Francis in khauh takin a langdo banah “Hih bang gamtatna pen nuntakna tawh kimawlna nam khat hi” ci hi. Tua banah Pope in a genbehna ah,“Kidawm un, hih bang gamtatna pen na khempeuh a piangsak Pasian deihna tawh kituak hetlo bek tham loin, Pasian langdona zong hi” ci-in mawhsakna gen hi.\nNau suksiatna(Abortion) leh Cina gimte natna thuaklo a sihsak ziauna (Euthanasia) cihte pen Cina gim leh piteek puteek te tungah ih zat ciangin deih loh ciang paih ziauziau theihna ( Throw-away) tawh a kilamdanna om lo ahih manin , mihingte nuntakna in man neilo suaksak hi. “ Hibang gamtatna pen hangsan takin nial in langdo ni. Pasian kammal le Pawlpi thu zuihna tawh zong kituak lo hi” cih thu Zatuisiam siavuante tungah nasia takin genkhia hi.\nTranslated: Dalthang Quavadis


url: =Australia gamsung thukizakna “SBS Radio” ah pau nam 7 ki behlap :: ZOMI DAILY\nAustralia gamsung thukizakna “SBS Radio” ah pau nam 7 ki behlap\nposted on 28 May 2018 at 9:03 am Lomkholna: Australia, News, World\n2016 kum Australia gam bup Cencus tawh ki zui in, SBS Radio ah Pau nam tuam tuam te tawh radio thu suah sak na ki beh lap to to aa, tu tung in zong minam neu te in, a mau Pau tawh radio thusuah sak na thak SBS Radio Channel pan in beh lap uh hi. May kha bei in hun khat ta ngah ta ding uh hi. Tua a ki beh lap te in:\n4. Hakha – Chin\n6. Mongolian leh\n7. Kirundi (or) Rundi\nKirundi minam te pen Africa nisuah na lam Burundi gam mi te hi in, 2011 Cencus lai in, mimal 2740 bek pha na pi, 2016 kum ciang minal 3100 ah khang to a hih man in, mun a ngah thei a hihi. Hakha- Chin pau zong pen Australia gam bup ah mimal 8000 val bang pha uh aa, Karen te pen 20000 val bang pha khin uh hi. 2021 kum ciang in Cencus om kik ding hi. Sr: https://www.sbs.com.au\nBehlap :: Tua a hih man in, minam sung ah ki pawl khop ding thupi aa, Cencus pan in thu ki khen a hih man in, Australia gam bup ah mimal 3000 val phak ding ki sam aa, tua pen pau ki bang , minam ki bang ii hih ding thu pi hi.\nTua a hih man in, Zomi te bang ci bang in, Cencus ah pia ii hiam? Mimal 3000 bang ii pha nai hiam? Zomi or Tedim – Chin ah pia ii hiam? cih ngaih sut huai taa hi. Tua bek tham lo mimal khat le nih ii sep theih hi nawn lo a hih man in, ki khen khen hun hi nawn lo aa, ki pawl khop hun a hihi.\nA tawp na ah pau ki bang a hi Zopau( Tedim pau) a thei/ a tel te khem peuh in lawng khat in ii din ding hun hi aa, tua dan in ii din kei leh 2021 Cencus ciang zong ki hih zo nai tuan lo ding hi. Official tawh thu ki khen zel a hih man in, official mah ii zat siam kul hi. Lamh Kim Samte\nPrevious: Beetroot cindan atomkim\nNext: Najib innsung ah Police te’n Chocolate neksimsak cih tungtawn in Chocsforcops Campaign kibawl


url: =Published on: 2020-07-22 10:40:40\n■ Tedim Khuapi, Myoma(Khualai)veng a Sub B.E.H.S sangpi Tan 9, 10 te July 23 ni akipan kihong kik tading hi, ci-in Myoma Hausa Pu Peter Thawng Facebook tungtawn in kiza hi. July 21 ni-in Chin State bupah Tan 9, 10 sangpi 207 lakah sang 21 te kihong kik ta a, avek a akihon zawh nading cidamna lam zumin sitna aneih laitak ci hi.\n■ Chin State, Falam Khuapi, Tlanglo veng leh Cinmual vengah innmun thak seh 247 zuak ding uh ci hi. Pi 80’x60’ munhoihte Tein 30, Tein 20, Tein 10 cihbang in kizuak ding ci hi.\n■ Kachin gam, Hpakan Township, WaiKa khua ah July kha 2020 sungin mencipna 4 vei piang hi, ci-in thunei ten gen uh hi. July 2, 10, 19 & 20 ni ah mencipna piang ahi hi.\n■ Yangon Khuapi ah July 21 ni akipan YBS Bus tuanman YPS(Yangon Payment Services)card tawh kipia theita ci hi. Tulaitak YPS card sai 100 val ki lei thei pan hi.\n■ July 21,2020 ni akipan in Myanmar gam sungah Bogyoke Aung San limtuang Sum 500 dal te Myanmar Central Bank tungtawnin hawmkhiatna nei uh hi.\n■ July 28, 2020 ni-in Yangon khuapi ah Kumpi lamte, NCA thukimpih suaikai kipawlna leh teelcing party 21 te kimu khawmin gamsung kilem nading vaite leh a 4 veina 21 Century Panlong khawmpi vai cihte kikupna om ding hi, ci-in kumpi lam thunei ten gen uh hi.\n■ Myawaddy khuapi, Quarantine Center a om mimal 68 te in July 19, 2020 in an ne khial uh ahihman in zato kipuak pah uh a, ahang kikan san laitak ci hi.\n■ July 19, 2020 in mawhna dan tuak mimal 54 leh inn lam ciah ding mimal 4 te Thachileik Khuapi, Myanmar gam lam thunei te tungah apna nei ung, ci-in Thai gam lam thunei ten gen uh hi. July 1-16,2020 ni kikal gamgi gate nawkin Thai gam pan Myanmar gam hong ciah mimal 10,985 phata ci hi.\n■ European Union in Myanmar gam pilna lam tawh kisai panpihna MMK 59.693 Billion huh ding ci hi.\n■ Myanmar gam bupah NLD party pan 2020 kiteelpi ah kuanglui dingteng pen July 23, 2020 ni-in NLD website pan tangkona ka nei ding uh hi, ci-in Daw Aung San Su Kyi in gen hi.\n■ China(Sen) gamah Covid-19 natna hangin kha 6 val aki khakcip Cinema(Datsian) te natna hong veng zaw deuh ta ahihman in kihong kik ta ci hi. China(sen) gam pen Leitung bupah Cinema(Datsian) lam sumbawlna a nasia pen 2 na hi a, 2019 kumin Cinema(Datsian) sumbawlna US Dollar 9.2 Billion bang ngah uh ci hi.\n■ Tusung tengin Thai gamah kumpi lam makai Vuanzi(Minister) guk in amau panmun pan khawlna nei uh ci hi.\n■ UAE in Arab gam ading amasa pen Mars tungah Satellite khah khiatna nei ci hi. The Hope Probe akici Satellite in Mars tung atun nading kha 7 sawt thei ding a, Mars tung a om huih omzia te kantelna nei ding ci hi.\n■ Syria gamah Hluttaw Elections kiteelna July 19 ni in bawl uh hi. Syria Hluttaw Palai mun 250 ading candidates 1656 in dem uh ci hi.\n■ US Kumpipa Donald Trump deihna lahna in New York khuapi ah gunkuang hawlkawm in lahna nei uh hi. Hih pen New York khuapi ah aki bawl masa pen ci hi.\n■ Brazil gam a Vuanzi(Minister)te lakah Onyx Lorenzoni leh Milton Ribeiro in COVID-19 natna ngah uh ci hi. Brazil gam kumpi makaipite lakah COVID-19 natna ngah mi 3 omta uh hi.\n■ India gam, Assam State leh Nepal gamah tuikhanna hangin mimal 189 si uh a, Tein 40 (4Million) val in inn leh lo nusia in kihem uh ci hi.\n■ July 21, 2020 ni Leitung bupah Covid-19 natna ngah Tein 140 val(14,739,450), asi Tein 6 val (610,776) leh adam kik Tein 80 val (8,332,461) phata hi.\nSource : 7day news, Eleven Media, Myanmar Times, Chin World Media, VOA, Mizzima.\nShare | 247 View\nThe Tedim Post Android app Direct Download